COVID-19: Akan Berlaku Gelombang Baharu Jika Masyarakat Tidak Patuh SOP

PUTRAJAYA, 27 Mei: Kementerian Kesihatan (KKM) menzahirkan rasa bimbang akan berlaku peningkatan mendadak kes COVID-19, sekali gus mengakibatkan gelombang baharu dalam negara sekiranya masyarakat leka, tidak patuh dan ingkar Prosedur Standard Operasi (SOP) ditetapkan.

Ketua Pengarah Kesihatan Datuk Dr Noor Hisham Abdullah berkata masyarakat harus berwaspada dan tidak mengambil mudah situasi penurunan kes yang berlaku hari ini dengan angka paling rendah 15 kes sejak  Perintah Kawalan Pergerakan (PKP) dilaksanakan mulai 18 Mac lepas, kerana peperangan menghadapi virus COVID-19 masih belum tamat.

“KKM khuatir mungkin akan berlakunya peningkatan kes COVID-19 susulan pergerakan orang ramai melalui aktiviti kunjung-mengunjung, merentas negeri dan pergaulan dalam kalangan masyarakat semasa sambutan Hari Raya Aidilfitri ini,” katanya pada sidang media harian mengenai perkembangan COVID-19 di sini, hari ini.

Dr Noor Hisham berkata sekiranya orang ramai kekal patuh pada SOP yang ditetapkan, jumlah kes positif dapat terus diturunkan.

“Jika kita mematuhi SOP kita akan dapat mengurangkan lagi jumlah kes, hari ini kita ada 15 kes, enam kes adalah kes import yang bermakna hari ini buat julung kalinya kita mencatatkan satu angka (kes), sembilan kes jangkitan tempatan. KKM berjaya menurunkannya bukan hanya kepada dua angka tetapi kepada satu angka,” katanya.

Jelasnya, berdasarkan laporan daripada Pertubuhan Kesihatan Sedunia (WHO), sebanyak 5,559,130 kes COVID-19 telah dicatatkan di seluruh dunia sehingga semalam (26 Mei).

“Daripada jumlah ini sebanyak 348,610 kes kematian telah dilaporkan setakat ini. Pandemik ini dilihat semakin serius dan masih jauh daripada berakhir. Setakat ini, negara Malaysia telah menyumbang kepada 0.14 peratus daripada jumlah keseluruhan kes positif COVID-19 dari seluruh dunia,” katanya.

Sementara itu, Dr Noor Hisham turut mengucapkan syabas dan terima kasih kepada Polis Diraja Malaysia (PDRM) atas usaha menyekat kenderaan merentas negeri ketika ini.

Berdasarkan maklumat daripada sidang akhbar Menteri Kanan (Kluster Keselamatan) Datuk Seri Ismail Sabri Yaakob, sebanyak 2,449,556 kenderaan telah diperiksa oleh PDRM dari 16 Mei sehingga kini.

Dalam tempoh yang sama, sebanyak 18,303 kenderaan yang cuba merentas negeri atas alasan mahu pulang ke kampung telah diarah berpatah balik. – BERNAMA

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Pelajar Sabah Johan Teater Pembaca Di Festival Seni Perancis

KENINGAU : Pasukan pelajar KV Keningau telah mendapat hadiah pertama di festival seni “Art Marathon in France” pada 5 Jun 2022 dalam kategori readers theatre (teater pembaca).

Pasukan ini terdiri daripada Emelly Teo Sin Yee, Laetitia Anwen Ng, Jasmine P. Molidu, Aelcie Anthony, Glenys Lajurus David, Chris Nathaniel Leonard Willon dan Christen Glenn Majani.

Persembahan mereka berdasarkan kisah mitos “Galap” yang merupakan sejenis makhluk ghaib yang mendiami kawasan air tawar dan mampu menjelma sebagai wanita cantik.

Cerita ini mengisahkan seorang galap yang mengembara ke kawasan penempatan manusia untuk mencari rantai mutiaranya yang diterbangkan seekor burung.

Makhluk ini terserempak dengan seorang manusia dan mereka berdua menjadi kawan karib semenjak pertemuan itu.

Tema cerita ini adalah konflik dan prejudis memandangkan manusia dan makhluk telah bermusuhan selama beratus-ratus tahun.

Pengarah kolej itu, Encik Johari @ Jaibet Bin Sabin, memuji usaha pelajar ini kerana aktiviti sebegitu membantu memelihara warisan budaya memandangkan mereka memilih untuk mempersembahkan cerita mitos yang berasal dari negeri itu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Rakaman persembahan mereka berjudul “Galap” boleh ditonton di pautan:


Menyedihkan… Lagi Bangkai Ke-3 Gajah Pygmy Ditemukan Di Kinabatangan

KINABATANGAN: Seekor bangkai gajah Pygmy Borneo ditemui terapung di Sungai Kinabatangan, berdekatan Kampung Batu Puteh, hari ini.

Pengarah Jabatan Hidupan Liar (JHL) Sabah, Augustine Tuuga ketika dihubungi mengesahkan kejadian terbabit.

Difahamkan, sepasukan daripada Jabatan Hidupan Liar Sabah telah dikerahkan untuk mendapatkan bangkai gajah tersebut agar bedah siasat dapat dijalankan.

Menurutnya, pihaknya menerima laporan daripada orang awam berkaitan kejadian penemuan bangkai gajah itu yang terapung di sungai dan sepasukan pegawai JHL sudah dihantar ke lokasi terbabit.

“Orang awam terlihat ia terapung dan mereka sudah membantu menarik bangkai itu berdekatan tebing air.

“Namun, setakat ini kami belum menerima hasil pemeriksaan daripada pegawai di lapangan,” katanya ketika dihubungi, pada Ahad.

Setakat ini, sukar untuk menentukan bila dan lokasi sebenar gajah itu mati kerana haiwan itu ditemukan terapung di sungai itu.

Menurutnya, pihaknya akan memaklumkan perkembangan siasatan dari semasa ke semasa.

Penemuan itu adalah yang ketiga, selepas pada 25 September lepas, bangkai seekor gajah pygmy ditemukan di Sungai Dumpas, Kalabakan, Tawau dan satu lagi di sebuah ladang sawit di Beluran pada 19 Oktober.


Kerajaan PN Boleh Kekal Jika Kedudukan Muhyiddin Diganti, Kata Penganalisis

KUALA LUMPUR: Penganalisis politik berpandangan kerajaan Perikatan Nasional (PN) boleh kekal menerajui Putrajaya termasuk mendapat sokongan Ahli Parlimen Umno pro Presiden Ahmad Zahid Hamidi jika individu lain dipilih menggantikan Muhyiddin Yassin sebagai Perdana Menteri.

Pensyarah Universiti Teknologi MARA (UiTM) Kelantan, Iskandar Hasan Tan Abdullah berkata, langkah itu juga dapat menyelesaikan kemelut politik di saat negara sedang bergelut dengan penularan Covid-19 dan krisis ekonomi.

“Apa yang dilihat ialah usaha Umno menarik balik sokongan ke atas Muhyiddin, tetapi penarikan sokongan ke atas PN hanya berlaku jika Muhyiddin masih menjadi perdana menteri.

“Ini bermakna jika strategi PN memahami situasi ini, langkah paling sesuai adalah melantik seseorang Ahli Parlimen selain Muhyiddin dalam kerajaan PN (sebagai Perdana Menteri) yang boleh diyakini mendapat sokongan Umno terutama kumpulan Zahid,” katanya.

Iskandar bagaimanapun mengakui kerajaan pimpinan Muhyiddin masih boleh meneruskan pemerintahan sehingga usul percaya di Parlimen bulan depan, sambil tidak menolak akan ada wakil rakyat tidak menyokong kumpulan Presiden PKR, Anwar Ibrahim dan Zahid.

Salawati Mat Basir dari Universiti Kebangsaan Malaysia (UKM) turut berkongsi pandangan sama.

“Selagi tidak dibuat undian di Dewan Rakyat susah untuk meramal pihak mana yang ada majoriti. Sementara sampai Sept, keadaan politik tidak akan menentu dan bercelaru, akan ada acara lompat melompat, beli membeli,” katanya.

Beliau berkata, walaupun ramai mendakwa Muhyiddin telah hilang sokongan Ahli Parlimen, namun sehingga kini tiada pemimpin parti politik lain boleh membuktikan mereka memiliki majoriti lebih daripada apa yang dimiliki perdana menteri ketika ini.

Bekas pensyarah Universiti Sains Malaysia, Ahmad Atory Hussain berpandangan mana-mana pihak yang mendakwa Muhyiddin sudah hilang sokongan tidak mengubah kedudukan kerajaan ketika ini sehingga ia dibukti di Parlimen bulan depan sepertimana dipersetujui Yang di-Pertuan Agong.

“Memang sekarang ini ada empat kumpulan parti iaitu PN dikatakan hanya mempunyai 104 Ahli Parlimen, PH 91, kumpulan Mahathir termasuk Warisan, Muda ada 13 dan Ahli Parlimen Umno pro Zahid kira-kira 12 orang, nampak PN hilang majoriti iaitu 104 dari 220 Ahli Parlimen yang ada ketika ini.

“…tapi berbanding dengan perpecahan antara kumpulan Mahathir, Zahid dan PH, PN dianggap mempunyai majoriti, manakala PH mempunyai majoriti kecil,” katanya.

Atory berkata, dalam situasi tidak menentu jumlah sokongan kepada Muhyiddin, kumpulan Mahathir dan Zahid akan menjadi “kingmaker”.

“Kita tak tahu percaturan mereka, masa ada satu bulan lagi, macam-macam boleh berlaku, lobi-melobi sudah tentu,” katanya.

Bagi penganalisis veteran Wan Hashim Wan Teh berpandangan, dalam tempoh sebulan ini sebelum Parlimen bersidang kumpulan Zahid perlu bersabar dan tiada guna mengumumkan senarai Ahli Parlimen Umno menarik sokongan kepada Muhyiddin.

“Semua patut akur dan menghormati tindakan Agong yang telah melantik Muhyiddin untuk terus menerajui kerajaan sedia ada dan bersama berganding bahu untuk menyelesaikan masalah yang dihadapi rakyat dan mengenepikan masalah kepimpinan politik buat seketika,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Terapung Di Sungai Kiabau, Telupid

BELURAN: Mayat lelaki ditemui terapung di Sungai Kiabau, Telupid, dekat Beluran, semalam.

Ketua Polis Daerah Beluran, Superintendan Kasim Muda berkata, pihaknya menerima panggilan daripada orang awam memaklumkan penemuan mayat berkenaan kira-kira 1 tengah hari.

Katanya, mayat berkenaan dipercayai berusia lingkungan 50 tahun berdasarkan kepada keadaan fizikal mangsa.

“Mangsa ditemui dalam keadaan berpakaian lengkap dengan memakai berbaju kemeja-T dan seluar panjang.

“Siasatan awal, polis percaya mangsa lemas di kawasan lain sebelum dibawa arus sungai ke tempat mayat ditemui,” katanya ketika dihubungi, semalam.

Kasim berkata, pemeriksaan lanjut juga mendapati tiada sebarang kecederaan atau unsur jenayah.

Katanya, kes diklasifikasikan sebagai mati mengejut dan mayat dihantar ke Hospital Duchess of Kent Sandakan untuk proses bedah siasat.

“Sehubungan itu, orang ramai yang mempunyai maklumat atau kehilangan ahli keluarga boleh berhubung dengan hotline Ibu Pejabat Polis Daerah Beluran di talian 089-511222 untuk membantu siasatan lanjut,” katanya.


Kemuka Penyata Bank Palsu Masuk Tender Asrama, 10 Pemilik Syarikat Mengaku Salah

KOTA KINABALU: Seramai 10 daripada 11 pemilik syarikat yang dihadapkan di Mahkamah Sesyen Khas Rasuah di sini, hari ini, mengaku salah terhadap 29 pertuduhan mengemukakan penyata akaun bank palsu menyertai tender membekal makanan asrama bernilai RM49 juta.

Mereka melakukan kesalahan berkenaan selepas mengemukakan penyata palsu itu kepada Jabatan Pendidikan Sabah, pada 2014 hingga 2018.

Mereka yang mengaku bersalah adalah pemilik Aspirasi Sejagat Enterprise, Melinah Minus, 29; pemilik Alhamdulillah Enterprise, Yulles @ Osman Yakin, 40; pemilik Hadirah Enterprise, Yunani Haikal, 38; pemilik Salam Rizqi Enterprise, Saliuddin Ariffin, 38; dan pemilik Tupai-tupai Enterprise, Juanis Yakin, 38.

Lima lagi ialah pemilik Pemborong Impian, Roslan Rasul, 37; pemilik Tetap Unggul Enterprise, Marudin Andawa, 32; pemilik Puncak Ilham Enterprise, Kathlenawati Siambing, 49; pemilik Fokus Genarasi Enterprise, Noryana Luciana Abdullah, 44; pemilik Pemborong Ar Rahman, Eunus Likuran, 52.

Kesemua mereka berdepan 29 pertuduhan mengikut Seksyen 471 Kanun Keseksaan dan Seksyen 109 Kanun Keseksaan.

Hakim Abu Bakar Manat yang mendengar kes berkenaan memerintahkan semua tertuduh membayar denda RM5,000 bagi setiap pertuduhan dengan jumlah denda keseluruhan sebanyak RM145,000.

Semua 10 tertuduh terbabit membayar denda berkenaan.

Sementara itu, seorang tertuduh yang didakwa atas 50 pertuduhan mengikut seksyen yang sama mengaku tidak bersalah atas semua pertuduhan.

Tertuduh, Rita Pengeran, 31, pemilik Pemborong Sinar Suria kemudian dibebaskan dengan ikat jamin sebanyak RM15,000 dan seorang penjamin.

Mahkamah turut memerintahkan tertuduh melapor diri di pejabat Suruhanjaya Pencegahan Rasuah Malaysia (SPRM) Keningau setiap bulan, menyerahkan pasport antarabangsa kepada mahkamah dan tidak dibenarkan mengganggu saksi pendakwaan sepanjang kes berjalan.

Secara keseluruhan, SPRM Sabah membuat 79 pertuduhan terhadap 11 pemilik syarikat terbabit kerana kesemua mereka disyaki mengemukakan penyata akaun bank palsu bagi tiga bulan kepada Jabatan Pendidikan Negeri Sabah, pada 2014 hingga 2018.

Ia bertujuan untuk memasuki tender perkhidmatan bekalan makanan bermasak asrama bagi sekolah rendah dan menengah di sekitar Sabah dengan nilai kontrak keseluruhan berjumlah kira-kira RM49 juta.

Pendakwaan dikendalikan Timbalan Pendakwa Raya, Nurul Izzati Sapiee. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rina Harun Positif COVID-19

KUALA LUMPUR: Menteri Pembangunan Wanita, Keluarga dan Masyarakat, Datuk Seri Rina Mohd Harun, disahkan positif COVID-19 setelah mendapat keputusan ujian saringan malam tadi.

Beliau menjalani ujian saringan COVID-19 di Klinik Kesihatan Putrajaya pada pagi semalam.

“YB Datuk Seri Rina telah dimasukkan ke wad Hospital Sungai Buloh pada jam 11.00 pagi hari ini untuk pihak hospital menjalankan pemantauan lanjut dan akan mematuhi segala garis panduan berkaitan jangkitan COVID-19 yang telah ditetapkan oleh Kementerian Kesihatan Malaysia (KKM),” menurut satu kenyataan yang dikeluarkan kementerian itu hari ini.

Sehubungan itu, Rina yang juga Ahli Parlimen Titiwangsa memohon maaf atas kesulitan yang berlaku susulan perkembangan terbaharu berhubung jangkitan COVID-19 kepadanya.

“Beliau juga akan pastikan, semasa ketiadaan beliau, Kementerian Pembangunan Wanita, Keluarga dan Masyarakat akan meneruskan kerja-kerja kebajikan, pembelaan, pemerkasaan dan pembangunan untuk kumpulan sasar dan segala urusan pengoperasian Kementerian akan tetap berjalan seperti biasa,” menurut kenyataan itu lagi.

Semalam, Menteri Di Jabatan Perdana Menteri (Ekonomi), Datuk Seri Mustapa Mohamed turut disahkan positif COVID-19. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mati dihempap papan iklan gergasi

New Delhi: Empat orang maut, manakala lima lagi parah dihempap bingkai papan iklan yang jatuh dari ketinggian 12 meter di Junna Bazaar, Pune, India, tengah hari kelmarin.

Hindustan Times melaporkan, bingkai terbabit menghempap 10 kenderaan termasuk enam beca, sebuah kereta dan kereta roda tiga.

Dua daripada mangsa terbunuh ketika berada di dalam dua beca akibat dihentak bingkai papan iklan yang didirikan di atas tanah milik jabatan kereta api Pune itu.

Menurut jurucakap kereta api yang enggan dikenali, papan iklan itu dicabut kontraktor persendirian sejak tamat kontrak pengiklanan.

“Agensi yang diberi tugas mencabut papan iklan itu bertanggungjawab sepenuhnya terhadap insiden ini.

“Kami akan melakukan inkuiri terhadap keseluruhan kejadian yang berlaku,” katanya.

Berikutan kejadian itu, Jabatan Kereta Api Pune mengumumkan pembayaran pampasan 500,000 rupee (RM28,000) kepada keluarga mangsa yang terkorban.

Pampasan berjumlah 100,000 rupee (RM5,600) turut dibayar kepada mangsa yang parah, manakala 50,000 rupee (RM2,800) kepada yang cedera ringan.


Budak 11 Tahun Antara 53 Individu Ditahan Dalam Operasi Benteras Dadah

KOTA KINABALU: Seorang kanak-kanak lelaki berusia 11 tahun antara 53 individu ditahan kerana terbabit dalam penyalahgunaan dadah hasil serbuan dibeberapa kawasan sekitar daerah ini dalam Ops Sarang selama seminggu yang berakhir semalam.

Ops Sarang dijalankan polis Bahagian Siasatan Jenayah Narkotik Ibu Pejabat Polis Daerah (IPD) Kota Kinabalu bersama Pasukan Gerakan Am (PGA) Batalion 16 turut menahan seorang lelaki disyaki pengedar dadah.

Ketua Polis Daerah Kota Kinabalu Asisten Komisioner Habibi Majinji berkata, menerusi operasi itu seramai 53 individu ditahan membabitkan pengedar dan penagih dadah.

“Hasil daripada serbuan itu seorang lelaki disyaki pengedar dadah diberkas dan seramai 15 individu ditahan kerana memiliki dadah.

“Selain itu seramai 37 individu termasuk seorang kanak-kanak lelaki ditahan kerana positif urin,” katanya menerusi kenyataan media hari ini.

Jelas Habibi, 40 individu yang ditahan adalah warga tempatan manakala 13 adalah warga asing berusia 11 hingga 57 tahun.

“Jumlah keseluruhan rampasan dadah menerusi operasi itu sebanyak 8.74 gram syabu yang dianggarkan bernilai RM437 mengikut harga dadah semasa.

“Semua yang ditahan akan disiasat mengikut kesalahan Akta Dadah Berbahaya 1952,” katanya.

Sementara itu, Habibi berkata Ops Sarang kali ini bukan sahaja mengenal pasti serta mengambil tindakan terhadap ahli sindiket pengedaran dadah tetapi juga untuk membanteras masalah penagihan yang semakin berleluasa.

“Oleh itu Ops Sarang kali ini dilaksanakan dalam skala yang besar dengan pembabitkan pasukan PGA Batalion 16 yang sama-sama menggempur sekali gus membanteras penyalahgunaan dadah di beberapa kawasan antaranya Kampung Sembulan dan Kampung Air.

“Usaha untuk membanteras pengedaran dan penagihan dadah di sekitar bandar raya ini sentiasa diperhebatkan dari semasa ke semasa demi kesejahteraan dan ketenteraman awam,” ujarnya. -SabahNewsToday


Jumlah korban tsunami Palu meningkat 1,200 orang

JAKARTA: Sekurang-kurangnya 1,200 orang terkorban akibat gempa bumi dan tsunami di Sulawesi Tengah, setakat petang tadi, lapor laman berita Jakarta Post.

Perkembangan terbaharu itu dilaporkan laman berita tempatan, Jakarta Post yang memetik data Agensi Mitigasi Bencana Nasional (BNPD).

Katanya, ratusan lagi mangsa dibimbangi tertimbus dalam tanah runtuh akibat gempa bumi 7.4 magnitud, Jumaat lalu yang disusuli banyak gegaran susulan.


Remaja Buta Hamil ‘Dikerjakan’ Bapa Selepas Ibu Meninggal Dunia

Kerana tidak dapat menahan tahan nafsu sendiri, seorang lelaki tergamak merogol anak kandungnya sendiri berusia 14 tahun. Kejadian itu berlaku di sebuah perkampungan dekat daerah Tam Nong, Vietnam.

Menurut The Sun, lelaki tersebut telah kematian isteri pada tahun lalu akibat sakit kanser payudara. Selain menghabiskan duit untuk berjudi, dia juga telah merogol anak perempuannya yang buta sehingga remaja itu hamil.

Perkara itu terbongkar selepas anaknya balik awal dari sekolah dengan alasan dia sakit dan tak larat nak masuk kelas. Dia terpaksa menipu kerana takut cikgu datang ke rumah dan dapat tahu yang dia dah sarat mengandung.

Sebaik sahaja selamat melahirkan seorang bayi perempuan, cikgu dan pihak sekolah bimbang dengan kebajikannya dan meminta agar polis membuat siasatan. Ketika itulah semuanya diketahui apabila ujian DNA membuktikan bahawa lelaki durjana itu merupakan bapa kandung kepada bayi terbabit.

Keluarga itu sangat miskin dan menurut nenek remaja berkenaan, kesemua cucunya terpaksa berkongsi katil di rumah. Menurut neneknya lagi, selain buta cucunya itu juga turut mengalami masalah pembelajaran.

Selepas kematian isteri, orang kampung yang memberi duit dan makanan kepada lelaki itu dan 4 anaknya tapi, dia pula guna duit tu untuk berjudi

Malah sebelum ni pihak kebajikan ada beri bantuan 400 juta Vietnam Dong (RM71,310) tapi separuh digunakan untuk bayar bil perubatan ibu mereka dan hutang. Separuh lagi pula si bapa gunakan untuk berjudi dan minum arak.

Difahamkan, pihak berwajib telah pun tampil dan berjanji akan memberi bantuan kepada mangsa rogol itu dan 3 adik perempuan serta seorang adik lelakinya.

Lelaki itu pula dilaporkan berada di bawah tahanan pihak polis namun hukuman yang akan dijatuhkan terhadapnya tidak dinyatakan.


Anwar Usul Muhyiddin Dilucutkan Jawatan Sebagai Perdana Menteri

KUALA LUMPUR: Ketua Pembangkang, Datuk Seri Anwar Ibrahim hari ini mengusulkan agar Tan Sri Muhyiddin Yassin dilucutkan (makzul) daripada jawatan Perdana Menteri dengan segera.

Anwar yang juga Ahli Parlimen Port Dickson mendakwa, tindakan itu perlu dilakukan selepas Ahli-ahli Dewan Rakyat hilang kepercayaan terhadap Muhyiddin.

Usul tersebut dikemukakan di bawah Peraturan Mesyuarat 14(1)(b), 26(1)(d), dan Peraturan Mesyuarat 36 (12) dan Perlembagaan Persekutuan

“Dengan in saya Anwar Ibrahim mewakili Ahli-ahli Dewan Rakyat mengemukakan usul seperti berikut:

“Bahawa Dewan Rakyat ini memgambil ketetapan untuk menyatakan hilang kepercayaan kepada Perdana Menteri, Tan Sri Muhyiddin Yassin, Ahli Parlimen Pagoh dan dimakzulkan daripada jawatan Perdana Menteri dengan segera menurut Perlembagaan Persekutuan.

“Kedua, setelah titah diraja disampaikan sekali pun mereka masih ingkar dan mencari helah padahal kita tahu kita boleh melakukan saringan tanpa mempersulitkan perjalanan Parlimen. Bagi kita, ahli-ahli Dewan Rakyat menganggap Muhyiddin telah makzul, dipecat atau gugur sebagai Perdana Menteri,” katanya dalam sidang media di Parlimen, hari ini.

Sidang media Ketua Pembangkang di Pusat Media Bangunan Parlimen | 29 Julai 2021

Menurut Anwar, tindakan Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan yang mengelirukan Parlimen, selain membelakangi fungsi Yang di-Pertuan Agong selaku Ketua Utama negara.

Sebelum itu, Al-Sultan Abdullah Ri’ayatuddin Al-Mustafa Billah Shah, menzahirkan rasa amat dukacita dengan kenyataan yang telah dibuat di Parlimen pada 26 Julai lalu bahawa kerajaan telah membatalkan semua Ordinan Darurat yang telah dimasyhurkan oleh Baginda sepanjang tempoh Darurat walhal pembatalan belum lagi diperkenan.

Al-Sultan Abdullah turut menzahirkan rasa amat dukacita kerana apa yang telah diperkenan dan dititahkan kepada Takiyuddin dan Peguam Negara, Tan Sri Idrus Harun semasa majlis menghadap secara maya pada 24 Julai bahawa cadangan pembatalan semua Ordinan Darurat dibentang dan dibahaskan di Parlimen bagi tujuan diungkaikan telah tidak dilaksanakan.

Menurut Datuk Pengelola Bijaya Diraja, Datuk Ahmad Fadil Shamsuddin, Istana Negara turut mengesahkan pembatalan semua Ordinan Darurat oleh kerajaan belum mendapat perkenan oleh Yang di-Pertuan Agong. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ibu Bapa Atau Penjaga Boleh Pilih Untuk Tidak Hantar Anak Ke Sekolah – Menteri

PUTRAJAYA, 12 Sept : Ibu bapa atau penjaga diberi pilihan untuk tidak menghantar anak ke sekolah jika bimbangkan ancaman COVID-19 apabila sesi persekolahan bersemuka dibuka semula secara berperingkat bermula 3 Okt ini.

Menteri Kanan Pendidikan Datuk Dr Radzi Jidin berkata ketidakhadiran pelajar tidak akan dianggap sebagai satu kesalahan disiplin dan tiada surat amaran akan dikeluarkan kepada pelajar.

“Namun ibu bapa diminta untuk menulis surat bagi memaklumkan ketidakhadiran anak mereka ke sekolah,” katanya pada sidang media pengoperasian sekolah di sini, hari ini.

Hari ini Radzi mengumumkan Kementerian Pendidikan (KPM) akan memulakan sesi persekolahan secara bersemuka mulai 3 Okt ini mengikut fasa dalam Pelan Pemulihan Negara (PPN) di negeri-negeri dan turut akan memperkenalkan kaedah penggiliran murid secara mingguan.

Mengulas lanjut, Radzi berkata pemakaian pakaian seragam sekolah adalah tidak diwajibkan dan murid dibenarkan untuk memakai pakaian yang bersesuaian, kemas dan sopan sekiranya pakaian seragam sekolah sudah tidak sesuai untuk dipakai.

“Kita tidak mahu beri tekanan kepada ibu bapa menyediakan pakaian baharu…matlamat kita hanya mahu anak-anak ke sekolah sahaja,” katanya.

Radzi berkata sesi persekolahan kali ini mewajibkan pemakaian pelitup muka sepanjang masa kepada pelajar berbanding hanya digalakkan sebelum ini, selain pemakaian pelitup muka berganda adalah digalakkan.

Kerajaan juga akan berusaha membekalkan pelitup muka kepada pelajar daripada keluarga yang kurang berkemampuan, katanya.

Beliau berkata bagi sesi rehat, murid akan terus makan di dalam kelas dengan pengawasan guru seperti prosedur operasi standard (SOP) sebelum ini kecuali bagi kelas yang menggunakan pendingin hawa.

“Bagi kelas yang menggunakan pendingin hawa, mereka harus makan di tempat terbuka dengan pengawasan guru,” katanya.

Sementara itu, Radzi memaklumkan murid yang tinggal di Sekolah Berasrama Penuh, tiada penggiliran mingguan di dalam kelas seperti pelajar sekolah harian dan bagi mewujudkan gelembung selamat di asrama, mereka akan diminta untuk membuat ujian kendiri COVID-19 sebanyak tiga kali bagi mengekang penularan COVID-19.

“Ujian kendiri COVID-19 akan dijalankan sebanyak tiga kali iaitu sebelum murid masuk ke asrama, pada hari keenam dan juga pada hari ke14 dan aktiviti kokurikulum juga masih tidak dibenarkan,” katanya.

Radzi berkata kelas Pendidikan Jasmani dan Pendidikan Kesihatan (PJPK) adalah dibenarkan dengan syarat murid telah siap memakai pakaian sukan dari rumah dan tidak menyalin pakaian di sekolah.

“Kita ingin mengelakkan kesesakan apabila semua murid masuk untuk menyalin baju di dalam bilik persalinan,” katanya.

Beliau turut memaklumkan murid yang bergejala tidak dibenarkan untuk hadir ke sekolah sama seperti SOP yang dijalankan sebelum ini namun sekiranya murid didapati bergejala ketika di sekolah, ujian saringan COVID-19 menggunakan air liur akan dilaksanakan.

“Kita akan menyediakan Kit Ujian Kendiri  COVID-19 di sekolah dan mereka akan ditempatkan di bilik isolasi, ini adalah salah satu usaha kita untuk mengekang penularan COVID-19 di sekolah,” katanya.

Menurutnya jika terdapat kes COVID-19 yang dilaporkan di sekolah, pihak sekolah akan membuat laporan kepada Pusat Kesihatan Daerah (PKD) untuk tindakan selanjutnya.  – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Muhyiddin Yassin Akan Buat Pengumuman Khas

KUALA LUMPUR: Perdana Menteri, Tan Sri Muhyiddin Yassin dipercayai akan membuat pengumuman khas pagi ini di Pejabat Perdana Menteri.

Menurut sumber, petugas RTM telah diarahkan untuk bersiap sedia melakukan siaran langsung pengumuman itu.

Terdahulu, Perdana Menteri menghadap Yang di-Pertuan Agong dengan kenderaan membawa beliau yang diiringi polis pengiring, dilihat memasuki pintu satu Istana Negara sekitar pukul 10.53 pagi.

Selesai menghadap Seri Paduka, Muhyiddin dijadual ke pejabatnya di Putrajaya untuk mempengerusikan mesyuarat Kabinet.

Difahamkan beliau akan membuat pengumuman itu sebelum mempengerusikan mesyuarat Kabinet.


Parti Politik Sabah, Sarawak Jadi ‘King Maker’

Apa-apa sahaja label sama ada sandiwara, drama, kejam, tidak berhemah atau membelakangkan parti dan apa juga andaian dan tohmahan dilontarkan ekoran peletakan jawatan Tun Dr Mahathir Mohamad sebagai Perdana Menteri, negara dikejutkan dengan satu lagi episod genting dalam sejarah politik tanah air. Sukar untuk dihadamkan, namun itulah hakikatnya.

Kerjasama terbina daripada kelompok seteru terutama kepada Dr Mahathir dari pelbagai parti yang akhirnya berjaya menumbangkan gergasi politik berkuasa selama 60 tahun. Ia pencapaian menakjubkan hingga ada antara rakyat merasakan tidak dapat diterima akal.

Perjuangan utama waktu itu tidak lain hanya untuk menyingkirkan Datuk Seri Najib Razak dan Barisan Nasional (BN). Kesatuan dan semangat terbina begitu kukuh dan tiada siapa pernah menduga seteru boleh duduk semeja dan berkongsi pentas.

Namun, lain pula terjadi kisahnya setelah apa yang dihajatkan itu menjadi kenyataan. Gabungan parti yang pelbagai itu mula kelihatan membawa haluan dan mengejar “matlamat perjuangan” masing masing sama ada secara nyata atau tidak. Yang ketara, adalah isu berhubung peralihan kuasa seperti mana yang telah dijanjikan. Belum pun sempat sampai ke garisan penentu tempoh peralihan kuasa itu, sudah bermula bibit persengketaan sesama pemimpin PH

Ada yang secara terang-terangan menyatakan sokongan terhadap Dr Mahathir, manakala ada yang terus mendesak dan mengasak supaya peralihan kuasa disegerakan. Kekalutan dan polemik pendapat menjadikan keadaan semakin tegang sehingga kemuncaknya membawa kepada peletakan jawatan Dr Mahathir sebagai Perdana Menteri.

Tempias kepada tindakan Dr Mahathir meletakkan jawatan itu telah mengakibatkan banyak implikasi, termasuk pembabitan Yang di-Pertuan Agong dalam menentukan kedudukan kerajaan semasa. Maka, bermulalah bab baharu dalam kisah politik negara. Soal menentukan pengganti yang agak kompleks dengan komposisi parti dan bilangan kerusi yang “tidak ke sana mahupun ke sini” dengan bermacam ketidaktentuan. Malah, kenyataan Istana Negara petang tadi juga masih belum dapat merungkaikan kemelut melanda negara. Ini bermaksud, isu ini tidak semudah yang dicaturkan oleh parti politik terbabit mengikut tafsiran masing-masing.

Dalam konteks ini, jika mana-mana parti memerlukan majoriti mudah untuk membentuk kerajaan, gabungan parti dari Semenanjung kelihatan akan banyak menghadapi cabaran untuk memancing ahli. Di sinilah kedudukan Sabah dan Sarawak berupaya untuk menjadi ‘King Maker’ dalam menentukan bilangan kerusi bagi membolehkan kerajaan baharu ditubuhkan.

Jika diambil kira kenyataan mereka sebelum ini, Parti Warisan Sabah (WARISAN) yang mempunyai sembilan kerusi Parlimen, dan Gabungan Parti Sarawak (GPS) 18 kerusi hanya menyatakan sokongan kepada Dr Mahathir. Kenyataan Dr Mahathir pula yang menyatakan sokongan kepada Tan Sri Muhyiddin Yassin sebagai Perdana Menteri asal saja tidak bersekutu dengan UMNO secara total, menjadikan situasi ini semakin menarik.

Jika sokongan GPS dan WARISAN sudah diperoleh dan ditambah pula dengan keupayaan memancing kerusi-kerusi lain daripada kalangan wakil rakyat atas pagar pada waktu ini, sebarang kemungkinan boleh berlaku.

Sarawak yang bergerak secara bersendirian ketika ini, sudah pasti mendapat banyak kelebihan dalam apa jua percaturan yang dibuat. Pastinya keputusan yang telah diambil untuk menyokong atau sebaliknya, sudah dicongak dan diperhalusi kerana yang paling penting buat Sarawak pada waktu ini ialah memastikan segala kepentingan dan apa yang diperjuangkan untuk Sarawak serta rakyatnya sentiasa diutamakan. Biarpun mungkin pernah bercanggah pendapat, apa yang telah dipilih dan disokong itu sudah pasti dilihat bakal memberikan kelebihan kepada Sarawak.

WARISAN sejak awal lagi sememangnya sudah berjuang dan melalui pahit getir bersama Parti Pribumi Bersatu Malaysia (BERSATU) dan Dr Mahathir sendiri. Jadi, tidaklah terlalu menghairankan jika WARISAN menyatakan sokongan kepada calon pilihan BERSATU untuk menjadi Perdana Menteri.

Apapun, sebarang kemungkinan boleh berlaku. Sebagai ‘King Maker’, sudah tentu jika pihak yang berkepentingan dapat meyakinkan sokongan terhadap mana-mana gabungan yang berkeinginan bagi mengukuhkan harapan membentuk kerajaan, WARISAN dan GPS mempunyai kelebihan setakat apa yang berlaku pada waktu ini di Semenanjung.

Penulis adalah Pengerusi Pusat Kepimpinan UNIMAS


Kami Bukan Nak Cari Gaduh, Kata Shafie Kerana Enggan Laksana PKPB

KOTA KINABALU: Ketua Menteri Sabah, Shafie Apdal berkata negeri itu tidak akan berundur daripada pendiriannya untuk meneruskan perintah kawalan pergerakan (PKP), walaupun Putrajaya membenarkan kebanyakan perniagaan beroperasi semula.

Dalam respons terhadap amaran Menteri Kanan, Mohamed Azmin Ali semalam, Shafie berkata, Sabah bukannya cuba cari gaduh dengan kerajaan persekutuan.

Sebaliknya, beliau berkata, ia memfokuskan usaha menyelamatkan nyawa.

“Pendirian kita agak jelas. Ini bukan waktunya kita nak gaduh tentang siapa ada kuasa.

“Saya boleh cakap (mengenai undang-undang). Saya pun ahli politik berpengalaman. Di Parlimen berapa undang-undang kita gubal.

“Tetapi, jangan buang masa untuk itu. Kita perlu mara dan kita perlu tangani Covid-19 dan ekonomi. Kita tidak boleh lihat dari segi perniagaan saja, tetapi bukannya nyawa manusia,” katanya pada sidang media hari ini.

Semalam, Azmin dilaporkan berkata, kerajaan negeri yang enggan mematuhi dasar persekutuan membuka semula ekonomi berdepan risiko disaman perniagaan bagi mendapatkan ganti rugi.

Ini kerana katanya, dasar kerajaan persekutuan sudah dijadikan undang-undang dan boleh dikuatkuasakan di seluruh negara.

Bagaimanapun, Shafie berkata, beliau lebih takut disaman waris pesakit yang terkorban akibat Covid-19.

“Perniagaan mungkin kita boleh pulihkan, nyawa manusia tidak boleh dipulihkan. Kita tidak boleh menggantikannya selepas mereka meninggal dunia.”

Beliau turut menafikan Putrajaya pernah berunding dengan negeri itu untuk menggantikan PKP dengan perintah kawalan pergerakan bersyarat (PKPB).

“Sebelum pengumuman dibuat, tiada siapa yang berhubung dengan saya.

“Kita hanya tahu menerusi TV yang keputusan sudah dibuat.”

Katanya, rundingan sepatutnya diadakan dengan kerajaan negeri terlebih dahulu kerana “(Presiden Amerika Syarikat) Donald Trump pun hubungi gabenor dia”.

“Kita yang akan melaksanakan keputusan yang dibuat mereka.

“Tetapi, sama ada mereka tahu dan faham keadaan di peringkat negeri ini boleh tak dilaksanakan apa yang mereka putuskan?” – FMT


Jimmy Black Akhirnya Serah Diri Selepas Dua Bulan

KOTA KINABALU: Selepas lebih dua bulan diburu, suspek kes rusuhan sehingga menyebabkan kematian di sebuah restoran di Beaufort, Disember lalu menyerah diri hari ini.

Suspek, Hobalan N Vello atau lebih dikenali sebagai Jimmy Black, ditahan di Jalan Tunku Abdul Rahman berhadapan Ibu Pejabat Polis Daerah (IPD) Kota Kinabalu, jam 11 pagi tadi.

Pesuruhjaya Polis Sabah, Datuk Hazani Ghazali, berkata suspek berusia 37 tahun itu menyerah diri dan ditahan pasukan polis Bahagian Siasatan Jenayah (D9).

Jimmy ditahan selepas dikehendaki bersabit siasatan kes Beaufort membabitkan Seksyen 320 Kanun Keseksaan.

“Suspek akan ditahan reman untuk membantu siasatan lanjut sebelum pendakwaan,” katanya hari ini.

Dalam kejadian Disember lalu, suspek Jimmy Black dikehendaki polis selepas kejadian serangan sekumpulan lelaki tempatan yang mabuk terhadap pemilik restoran. Suspek kes serangan itu membabitkan Jimmy dan seorang rakannya.

Rakan Jimmy, Kesavan Perembalam, 34, ditahan polis IPD Beaufort beberapa hari selepas kejadian.

Dalam kejadian itu, seorang lelaki parah selepas ditetak dengan parang manakala seorang lagi turut cedera di kepala disyaki akibat dilibas menggunakan kepala tali pinggang.

Bagaimanapun mangsa meninggal dunia di Hospital Queen Elizabeth, Kota Kinabalu, pagi semalam. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kecewa isteri kahwin lain

SEORANG awak-awak bot nelayan warga Myanmar menggantung diri dipercayai kecewa dengan isterinya berkahwin lain, dalam kejadian di tepi sungai Kompleks Perikanan Tok Bali di Pasir Puteh, tengah hari ini.

Lelaki berusia 29 tahun terbabit ditemui mati tergantung pada pokok oleh orang awam kira-kira 1 tengah hari sebelum memaklumkan kejadian itu kepada polis.

Ketua Polis Daerah Pasir Puteh, Deputi Superintendan Mohd Azmir Damiri, berkata sebelum kejadian, adik mangsa yang berusia 20-an memberitahu, mangsa sempat meluahkan perasaan dan kekecewaan pagi tadi.

“Adik mangsa memaklumkan, mangsa tidak dapat menerima berita isterinya yang berada di Myanmar sudah berkahwin lain dan berita itu dipercayai menjadi punca mangsa membunuh diri.

“Berdasarkan mayat mangsa, kami percaya mangsa mati pagi hari ini dan kes diklasifikasikan sebagai mati mengejut,” katanya.

Mohd Azmir berkata, hasil maklumat mendapati, mangsa dan adiknya bekerja di Pelabuhan Tok Bali sejak beberapa tahun lalu sebagai nelayan negeri ini.

“Adik mangsa memberitahu dia dan abangnya tinggal di dalam bot kapal dan hanya singgah di pelabuhan bagi kerja menangkap dan menaikkan ikan.

“Mayat mangsa dihantar ke Hospital Tengku Aniis tindakan lanjut,” katanya. – Harian Metro


Rangkaian 4G Maxis Hadapi Gangguan

KUALA LUMPUR: Rangkaian telekomunikasi Maxis Berhad (Maxis) mengesahkan pihaknya berdepan masalah susulan gangguan pada rangkaian 4G menyebabkan hanya sesetengah pengguna mendapat perkhidmatan itu.

Maxis dalam satu kenyataan berkata, pihaknya memohon maaf kepada pelanggan Hotlink dan Ookyo berikutan beberapa gangguan perkhidmatan dalam talian mereka.

Katanya, Maxis berusaha untuk memperbaiki masalah ini secepat mungkin dan akan memaklumkan kepada pelanggan sekiranya perkhidmatan dipulihkan sepenuhnya.

“Terdapat isu teknikal buat masa kini dan kerja baik pulih sedang dijalankan. Kami mengucapkan terima kasih atas pemahaman dan sokongan anda,” katanya.

Gangguan ini menjadi ‘trending’ dalam kalangan pengguna laman sosial yang menggunakan #maxis untuk meluahkan rasa tidak puas hati disebabkan masalah berkenaan.

Malah, ada antara pengguna Maxis kesal kerana mereka tidak dimaklumkan lebih awal mengenai gangguan berkenaan hingga berdepan kesukaran.


Anak beranak kaki ‘stone’

ISTERI terkejut apabila bukan sahaja anak perempuannya ditahan kerana menagih dadah, malah suaminya turut dicekup dalam serbuan di rumah mereka di kampung di Mengkabong, di Tuaran, hari ini.

Dalam Op Cegah selama empat jam bermula 12 tengah malam hingga 5 pagi itu, pasukan Agensi Antidadah Kebangsaan (AADK) Tuaran menahan wanita berusia 22 tahun kerana menagih dan disyaki mengedar dadah.

Penahanan wanita itu membongkar kegiatan bapanya berusia 55 tahun yang juga menghisap syabu.

Berikutan itu, dua beranak berkenaan ditahan selepas kedua-duanya didapati positif dadah.

Ketika lelaki itu ditahan, isterinya cuba menghalang dan menangis kerana tidak menyangka suaminya turut menagih dadah.

Ketua Pegawai AADK Tuaran, Asraf Hafiz Ruslan berkata, ketika pemeriksaan di rumah itu, pihaknya menemui peralatan disyaki untuk menghisap syabu.

“Ketika operasi itu, bapa wanita itu dalam keadaan mencurigakan dan soal siasat mendapati bapanya turut menagih syabu dan baru sahaja menghisapnya, manakala anaknya mengambilnya tiga hari lalu,” katanya ketika dihubungi, hari ini.

Asraf Hafiz berkata, operasi itu turut dijalankan di dua lagi kampung di daerah ini dan menahan dua lelaki disyaki penagih.

“Semua yang ditahan disiasat mengikut seksyen 3(1) Akta Penagih Dadah (Rawatan dan Pemulihan) 1983,” katanya.

Sementara itu, Asraf Hafiz berkata, pihak AADK Tuaran akan terus melakukan pemantauan dari semasa ke semasa bagi membanteras kegiatan penagihan dadah.

“Orang awam yang mempunyai maklumat berhubung penyalahgunaan dadah boleh menyalurkan maklumat dengan menghubungi AADK Tuaran ditalian 088-788336 atau tampil ke mana-mana pejabat AADK berhampiran,” katanya.


Pampasan Kepada Waris Sultan Sulu: Polis Sabah Perkukuh Keselamatan

KOTA KINABALU: Polis Sabah terus fokus memperkukuhkan aspek keselamatan di negeri itu susulan arahan penimbang tara Sepanyol, Gonzalo Stampa agar kerajaan Malaysia membayar RM62.5 bilion kepada waris Sultan Sulu, baru-baru ini.

Bagaimanapun, Pesuruhjaya Polis Sabah, Idris Abdullah berkata, masyarakat di negeri ini tidak perlu bimbang kerana pasukan keselamatan sentiasa melipatgandakan usaha dari segi kesiapsiagaan dalam menghadapi apa saja kemungkinan ancaman luar.

“Polis menerima maklumat berkenaan dan akan terus fokus memperkukuhkan aspek keselamatan dalam negeri dan juga perairan persempadanan,” katanya dalam sidang media, hari ini.

Idris berkata, pihaknya sudah mengarah dan menggerakkan semua elemen di lapangan supaya sentiasa bersedia, khususnya di perairan pantai timur Sabah.

“Polis akan melipatgandakan lagi usaha kita di dalam kesiapsiagaan menghadapi kemungkinan ancaman luar, jika ada yang cuba mengganggu ketenteraman dan kedaulatan negeri ini.

“Setakat ini, tiada sebarang ancaman, namun kita telah mengarah dan menggerakkan semua elemen kita supaya melipatgandakan kesiapsiagaan,” katanya.

Sementara itu, Idris berkata, kawasan keselamatan di Zon Selamat Timur Sabah (ESSZONE) akan disemak semula bagi meningkatkan keberkesanan kawalan keselamatan, terutama di kawasan perairan.

Katanya, semakan semula itu mungkin membabitkan perluasan kawasan perairan yang ketika ini di bawah perintah berkurung bermula 6 petang hingga 6 pagi.

“Kita akan buat kajian dan mungkin kita akan panggil dari peringkat tertinggi dari Bukit Aman untuk hadir dalam kajian itu. Selepas kita dapat keputusan, kita akan umumkan apa keputusannya.”

Terdahulu, Idris menyaksikan majlis serah terima tugas Timbalan Ketua Jabatan Siasatan Jenayah (Siasatan/Perundangan dan Risikan/Operasi) serta Timbalan Ketua Jabatan Pencegahan Jenayah dan Keselamatan Komuniti Ibu Pejabat Polis Kontinjen Sabah, hari ini. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Menjuarai Liga Perdana Musim Ini Lebih Manis Berbanding 1996 – Jelius Ating

Pengendali Sabah, Jelius Ating mengakui kejayaan menjuarai Liga Perdana musim ini lebih manis berbanding ketika dia menjulang piala itu sebagai pemain pada tahun 1996.

Apa yang lebih mengujakan Jelius adalah kejayaannya menamatkan penantian 23 tahun rakyat Sabah untuk melihat Piala Liga Perdana kembali ke negeri itu.

“Kejayaan menjulang piala adalah bukti kualiti kepada seorang pemain, bukannya berapa lama (dia bermain) atau berapa besar pendapatan yang mereka dapat, tapi ia dilihat terhadap kejayaan yang mereka sumbang kepada pasukan,” kata Jelius.

“Jadi, 23 tahun yang lalu saya menjuarai liga sebagai pemain dan hari ini saya juarai liga sebagai jurulatih. Ini satu kejayaan yang sangat bermakna bagi saya dengan mencapai kejayaan dalam situasi berbeza sebagai pemain dan jurulatih.”

Sabah dinobatkan sebagai juara Liga Perdana selepas berjaya menundukkan UiTM FC 2-1 di Stadium UiTM Shah Alam, malam tadi.

Selain itu, Jelius turut mendedahkan bahawa peranan pengurusan Persatuan Bolasepak Sabah (SAFA) dalam menjaga kebajikan pasukan serta sikap barisan kejurulatihan yang berlaku adil terhadap semua pemain menjadi rahsia kepada kejayaan Sabah.

“Terima kasih kepada Datuk Peter Anthony (Pemangku Presiden SAFA) kerana walaupun dia datang dalam keadaan yang sedikit kucar-kacir, tapi dia sanggup menyokong kami.

“Jadi hari ini, kami hadiahkan kejayaan ini kepada pengurusan, pasukan dan rakyat Sabah. Sudah sekian lama kami tidak mencapai kejayaan, sudah 23 tahun piala ini tidak menyeberangi lautan ke Sabah,” katanya.


Industri Seni Malaysia & Indonesia Terkesan Pemergian Ashraf Sinclair

Berita pemergian Ashraf Sinclair sememangnya mengejutkan dan mengundang ribuan reaksi penggiat seni hiburan dan para peminatnya.

Mana tidaknya, sepanjang kariernya, Allahyarham bukan sahaja terlibat dalam industri hiburan tanah air, malah turut berkarya dalam industri hiburan Indonesia.

Di Malaysia, Ashraf memulakan kariernya dalam industri menerusi bidang pengacaraan.

Beliau pernah bergandingan bersama Sazzy Falak dalam mengendalikan program hiburan siaran Astro, Beat TV.

Selain mengacara, beliau turut terlibat dalam industri perfileman tanah air.

Kehadirannya dapat dilihat menerusi filem arahan Bernard Chauly iaitu “Gol & Gincu” (gandingan bersama Nur Fazura, Pierre Andre dan Sazzy Falak), filem “SH3” dan “D[o]sa.”

Pada 2008, beliau mengahwini penyanyi Indonesia Bunga Citra Lestari dan sejak itu, kehadirannya turut mewarnai industri seni Indonesia.

Beliau telah diberi kepercayaan dalam menjayakan banyak drama atau sinetron Indonesia di bawah rangkaian TV tempatan RCTV, seperti “Cinta dan Anugerah”, “Sejuta Cinta Marshanda”, “Anugerah”, “Pashmina Aisha” serta “Catatan Hati Seorang Istri” (Musim 1 dan 2).

Dalam industri perfileman Indonesia, Ashraf pernah terlibat dalam filem “Saus Kacang” bersama isterinya, Bunga Citra Lestari dan “The Real Pocong” bersama Nabila Syakieb.

Ashraf Sinclair meninggal dunia pada awal pagi Selasa akibat serangan jantung di Jakarta, Indonesia.


Covid-19: 1,576 Kes Baharu, 2 Kematian Hari Ini

KUALA LUMPUR: Sebanyak 1,576 kes baharu positif Covid-19 dalam negara dengan Sarawak mencatatkan kes harian tertinggi pada hari ini apabila melaporkan terdapat 407 kes.

Ketua Pengarah Kesihatan Tan Sri Dr Noor Hisham Abdullah berkata, Selangor pada hari ini mencatatkan sebanyak 348 kes, diikuti Kuala Lumpur (175), Pulau Pinang (182), Johor (137), Perak (100), Melaka (54) dan Kelantan (52).

Menurutnya, Negeri Sembilan pula mencatatkan 41 kes, Sabah (33), Kedah (25), Pahang (13), Terengganu (6), Labuan (2), Putrajaya (1) dan Perlis tidak mencatatkan sebarang kes hari ini.

“Kes baharu pada hari ini menjadikan kumulatif 330,042 kes positif Covid-19 dicatatkan dalam negara setakat ini.

“Daripada kes baharu yang dilaporkan itu, sebanyak 1,565 kes membabitkan penularan tempatan, manakala 11 lagi adalah kes import yang mendapat jangkitan luar negara,” katanya dalam kenyataannya hari ini.

Menurutnya, pada hari ini juga dilaporkan kes sembuh mengatasi kes baharu apabila mencatatkan sebanyak 1,996 kes menjadikan jumlah keseluruhan kes berjaya dirawat setakat ini adalah 314,457 kes.

Katanya, seramai 151 pesakit masih menerima rawatan di Unit Rawatan Rapi (ICU), manakala 57 pesakit memerlukan bantuan pernafasan.

“Dua kematian dilaporkan hari ini membabitkan warganegara dan menjadikan jumlah keseluruhan kematian 1,225 kes atau 0.37 peratus daripada jumlah keseluruhan kes,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) TERKINI: PKPB Disambung Empat Minggu Sehingga 9 Jun 2020

Putrajaya, 10 Mei: Kerajaan memutuskan untuk melanjutkan Perintah Kawalan Pergerakan Bersyarat (PKPB) sehingga bulan hadapan.

Hal itu diumumkan Perdana Menteri, Tan Sri Muhyiddin Yassin sebentar tadi.

“Atas nasihat Kementerian Kesihatan (KKM) dan Majlis Keselamatan Negara (MKN), saya ingin mengumumkan PKPB yang berkuatkuasa hingga 12 Mei 2020 akan disambung lagi sehingga 9 Jun 2020 iaitu selama empat minggu lagi.

“Ini bermakna semua peraturan dan SOP sepanjang PKPB ini dikekalkan hingga 9 Jun 2020,” kata beliau.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Murid Dari Nabawan Wakili Malaysia Ke Tarian Piala Dunia Di Itali Jun Ini

KENINGAU – Murid daripada tiga sekolah di Nabawan dekat sini, bakal mewakili Malaysia untuk mempamer persembahan di pentas antarabangsa apabila terpilih ke pertandingan akhir Tarian Piala Dunia di Rome, Itali, pada 26 Jun hingga 4 Julai ini.

Ia susulan murid berkenaan yang mewakili pasukan Pejabat Pendidikan Daerah Pensiangan, memenangi satu pingat emas dan satu pingat perak pada pertandingan kelayakan Tarian Piala Dunia yang berlangsung 21 hingga 23 Februari lepas di Penampang.

Pingat emas dimenangi menerusi kategori ‘Children Small Group National and Folklore’ bawah 13 tahun yang juga kumpulan gabungan disertai oleh murid daripada tiga sekolah di Nabawan iaitu Sekolah Kebangsaan (SK) Pekan Nabawan, SK Salarom dan SK Logongon.

Mereka terdiri daripada Juhair Junaidi, Jurannizah Aizah Asyikin Jaslum dan Nur Farhana Atiqah Dalma (SK Pekan Nabawan), Ezron Rommy Ekrone (SK Salarom) dan Danish Denial Rukiting, Meldin Marudin (SK Logongon).

Pingat perak dimenangi murid tahun empat SK Pekan Nabawan, Adriel Izanan Azlie dan Shazwany Daniela Akuang bagi kategori ‘Children Duet/Trio National and Folklore’.

Guru pengiring, yang juga guru kebudayaan SK Pekan Nabawan, Ardianfasly Inggu berkata usaha murid yang didorong sokongan guru serta kerjasama daripada ibu bapa penting dalam kejayaan ini.

“Peringkat awal persediaan pasukan ini, kewangan sepenuhnya menggunakan duit guru-guru sendiri dengan kerjasama ibu bapa termasuk penyediaan busana, muzik, pengangkutan, penginapan dan makan minum murid,” katanya kepada Bernama di sini.

Justeru, katanya, selain memberi tumpuan terhadap latihan persediaan murid, turut diusahakan adalah mencari dana bagi menampung kos perbelanjaan untuk ke Itali.

Jelasnya, murid yang terlibat terdiri daripada keluarga yang kurang berkemampuan daripada aspek ekonomi.

Sementara itu, Pegawai Pendidikan Daerah Pensiangan, Norah Marcus menyifatkan pencapaian murid ini adalah hasil usaha yang gigih melalui latihan yang berterusan, disiplin dan komitmen tinggi daripada murid dan guru yang menjadi jurulatih.

Kejayaan murid ini juga selari dengan sasaran Jabatan Pendidikan Negeri Sabah untuk mencapai 200 murid menyertai pertandingan antarabangsa pada 2020. – Bernama


Berkuat Kuasa Serta-Merta, Hanya Individu Lengkap Vaksin Boleh Masuk Pasar Raya & Dine-In Di Sabah

KOTA KINABALU: Kerajaan Sabah memutuskan untuk memperketatkan semula syarat kemasukan ke premis perniagaan dan restoran berkuat kuasa serta-merta.Berkuat kuasa hari ini, hanya individu yang lengkap divaksin sahaja dibenarkan masuk ke pasar raya dan dine-in di restoran berkuat kuasa, termasuk pekerja di premis berkaitan.Menteri Kerajaan Tempatan dan Perumahan, Datuk Seri Panglima Masidi Manjun berkata, berdasarkan prosedur operasi standard (SOP) yang baharu, hanya pelanggan dan pekerja yang telah lengkap divaksin dan berstatus risiko rendah Covid-19 melalui aplikasi MySejahtera dibenarkan memasuki pasar raya mahupun restoran.Sementara itu, aktiviti rentas daerah di Sabah masih belum dibenarkan tapi, pergerakan pasangan jarak jauh dan ibu bapa yang ingin berjumpa anak berumur di bawah 18 tahun dibenarkan.Namun, aktiviti merentas daerah dalam negeri Sabah membabitkan pasarangan jarak jauh dan ibu bapa itu perlu mendapat kebenaran PDRM.

Mengenai SOP pelancongan pula, operasi hotel dan penginapan dibenarkan bagi pelanggan dalam daerah yang sama dengan syarat pelanggan dan pekerja hotel atau inap desa telah lengkap divaksin.

“Bagaimanapun ketika ini, destinasi dan tapak pelancongan termasuk di kawasan luar bandar masih tidak dibenarkan beroperasi.

“Tetapi, aktiviti pelancongan yang melibatkan gelembung perjalanan dibenarkan dengan syarat pengusaha pelancongan dan pekerja hotel atau inap desa telah lengkap divaksin dan mendapat kelulusan Jawatankuasa Pengurusan Covid-19 negeri Sabah,” katanya dalam satu kenyataan, di sini hari ini.

Bagi aktiviti keagamaan di masjid dan surau juga dibenarkan mengikut ketetapan pihak berkuasa agama negeri. Upacara akad nikah di pejabat agama terhad lapan orang dan acara pengebumian terhad kepada 12 orang.

Menurutnya, aktiviti dan upacara di rumah ibadat bukan Islam dibenarkan tertakluk kepada ketetapan pihak berkuasa negeri.

Kerajaan negeri turut melanjutkan operasi pasar awam dan pasar harian sehingga 6 petang, berbanding 3 petang sebelum ini. Pasar tamu dan pasar malam masih tidak dibenarkan.

Kelonggaran dan langkah memperketatkan SOP di Sabah ini sejajar dengan pengumuman Perdana Menteri Tan Sri Muhyiddin Yassin mengenai beberapa kelonggaran diberikan terhadap individu lengkap divaksin.

Hari ini Sabah mencatatkan 2,052 kes positif dengan 28 kematian dan satu kluster baharu. Ia merupakan kes tertinggi dan kematian terbanyak yang dilaporkan setakat ini.

Tambahan 2,052 kes positif itu menjadikan kumulatif kes di Sabah sebanyak 100,031 kes dan kumulatif kes sembuh sebanyak 85,337 orang. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Musa Aman kecewa, arah peguam buat rayuan

KOTA KINABALU: Tan Sri Musa Aman menzahirkan kekecewaannya dengan keputusan Mahkamah Tinggi Kota Kinabalu yang mengekalkan status Datuk Seri Mohd Shafie Apdal sebagai Ketua Menteri Sabah yang sah.

Menerusi satu kenyatan, Musa yang juga bekas Ketua Menteri Sabah telah mengarahkan peguamnya untuk membuat rayuan terhadap keputusan itu.

Bekas Pengerusi Badan Perhubungan UMNO Sabah itu turut berpendapat bahawa isu itu belum selesai sepenuhnya selepas Mahkamah Tinggi menolak permohonan samannya ditolak memandangkan Musa telah kehilangan majoriti apabila enam Ahli Dewan Undangan Negeri (ADUN) bertindak keluar parti dan menyebelahi Mohd Shafie.

“Sudah tentu saya berasa kecewa dengan keputusan hari ini. Bagaimanapun suka saya tekankan bahawa isu ini bukan soal sama ada saya menjadi ketua menteri atau tidak,” katanya dalam kenyataan itu.

“Ini soal mengenai keluhuran dan tafsiran sebenar terhadap Perlembagaan Negeri serta kuasa Yang Dipertua Negeri Sabah untuk melantik dan memecat ketua menteri,” tambah Musa.

Terdahulu, Mahkamah Tinggi Kota Kinabalu menolak kesemua kes saman yang dipohon daripada Musa terhadap Yang Dipertua Negeri Sabah, Tun Juhar Mahiruddin dan Mohd Shafie sekali gus mengekalkan status Mohd Shafie sebagai Ketua Menteri Sabah yang sah.

Hakim Mahkamah Tinggi Datuk Yew Jen Kie memberikan keputusannya pada pukul 4.10 petang ini terhadap saman pemula yang dikemukakan oleh Musa bagi mencabar pelantikan Mohd Shafie sebagai Ketua Menteri yang baharu kerana mendakwa beliau adalah Ketua Menteri Sabah yang sah.

Musa turut diarahkan membayar kos guaman sejumlah RM15,000 kepada Yang Dipertua Negeri Sabah, Tun Juhar Mahiruddin dan jumlah yang sama kepada Mohd Shafie. – Awani


Covid-19: 2,936 Kes Baharu, 13 Kematian Hari Ini

KUALA LUMPUR: Sebanyak 4,889 kes sembuh Covid-19 direkodkan, hari ini, sekali gus menjadikan jumlah kumulatif sembuh di negara ini sebanyak 239,971 kes (86.4 peratus).

Ketua Pengarah Kesihatan, Tan Sri Dr Noor Hisham Abdullah berkata, kes baharu pula sebanyak 2,936 kes menjadikan jumlah kumulatif di negara ini adalah 277,811 kes.

“Daripada jumlah itu, sebanyak 17 kes import dilaporkan yang menerima jangkitan di luar negara, sementara 2,919 kes tempatan membabitkan 1,572 warganegara dan 1,347 bukan warganegara.

“Kes aktif dengan kebolehjangkitan Covid-19 sebanyak 36,797 kes dan seramai 220 pesakit Covid-19 kini dirawat di unit rawatan rapi (ICU) dengan 104 daripadanya memerlukan alat bantuan pernafasan,” katanya dalam satu kenyataan, hari ini.

Dr Noor Hisham berkata, sebanyak 13 kematian baharu direkodkan menjadikan jumlah keseluruhan kematian akibat Covid-19 di negara ini adalah 10,43 kes atau 0.38 peratus daripada keseluruhan kes dicatatkan.


Wakil Rakyat Kerajaan, Pembangkang Kena Sokong Belanjawan 2021

KOTA KINABALU: Ahli Parlimen kerajaan dan pembangkang perlu bersatu hati untuk sama-sama menyokong Belanjawan 2021 yang akan dibentangkan di Parlimen pada 6 November ini.

Timbalan Ketua Menteri Sabah, Datuk Seri Bung Moktar Radin, berkata belanjawan itu penting bagi memastikan usaha membantu rakyat, menangani COVID-19 dan memulihkan ekonomi negara tidak terjejas.

“Kita berharap bukan sahaja Ahli Parlimen kerajaan menyokong Belanjawan 2021 tetapi pihak pembangkang juga perlu menyokongnya.

“Jika mereka (pembangkang) berjiwa besar dan menyelami denyut nadi rakyat ketika negara berdepan dengan cabaran penularan COVID-19 dan kegawatan ekonomi, mereka wajar menyokong demi kepentingan rakyat dan negara,” katanya dalam satu kenyataan, di sini, hari ini.

Bung Moktar yang juga Ketua UMNO Sabah, berkata di pihak UMNO, beliau yakin semua Ahli Parlimen parti itu termasuk dua dari Sabah menyokong Belanjawan 2021 yang akan dibentangkan Menteri Kewangan, Tengku Datuk Seri Zafrul Tengku Abdul Aziz.

Selain Bung Moktar selaku Ahli Parlimen Kinabatangan, seorang lagi Ahli Parlimen UMNO dari Sabah ialah Datuk Mohamad Alamin (Kimanis).

Bung Moktar juga berkata, Belanjawan 2021 penting dan mesti diluluskan kerana ia mengandungi hala tuju kerajaan dalam menangani pandemik COVID-19.

Selain itu, beliau berkata, desakan UMNO meminta Perikatan Nasional (PN) melihat sekutu dalam kerajaan secara adil dan saksama adalah sesuatu yang wajar.

“Ini adalah keputusan keseluruhan parti iaitu parti melihat bahawa perlu ada semakan semula atau pembaharuan dalam semua aspek.

“Ini kerana UMNO dan Barisan Nasional (BN) adalah satu pasukan dalam kerajaan dan sudah tentu perlu ada perjanjian yang jelas antara semua parti,” katanya merujuk kepada gesaan UMNO agar prinsip kerjasama dalam PN ditambah baik.

Bung Moktar yang juga Menteri Kerja Raya Sabah juga menegaskan UMNO tidak mahu Parlimen dibubarkan kerana keutamaan ketika ini adalah untuk menentang COVID-19.

“Pada saya, ini yang penting kerana keutamaan kita ialah menyelamatkan keadaan rakyat yang diserang COVID-19 dan ini penting bahawa kita perlu menyokong apa juga yang baik untuk negara dan rakyat,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kanak-kanak, warga emas antara pati ditahan APMM Tawau

TAWAU, 4 Dis – Cubaan 23 pendatang asing tanpa izin (PATI) warga Filipina menyusup keluar menggunakan pam bot di perairan Kinabutan di sini untuk ke negara asal, gagal selepas ditahan Agensi Penguatkuasaan Maritim Malaysia (APMM), malam tadi.

Timbalan Pengarah Zon (Operasi) APMM Tawau, Komander Maritim Mohd Yusri Hussin berkata dalam kejadian 7.30 malam itu kanak-kanak lelaki berusia sembilan bulan serta seorang warga emas lelaki berusia 71 tahun antara ditahan, termasuk juragan bot.

“Kesemua mereka tidak memiliki sebarang dokumen perjalanan atau pengenalan diri yang sah.

“Pemeriksaan lanjut turut menemukan muatan berupa 37 tong minyak petrol, 10 tong gas memasak serta 20 karung baja urea,” katanya dalam kenyataan di sini, hari ini.

Dalam pada itu, katanya setakat Januari hingga awal Disember tahun ini, APMM Tawau menggagalkan 22 kes di bawah Akta Imigresen 1959/63 dengan 210 lelaki termasuk 21 wanita ditangkap.

Mohd Yusri berkata pihaknya akan terus meningkatkan lagi rondaan dan penguatkuasaan dari semasa ke semasa bagi memastikan perlanggaran undang-undang dapat dibanteras di perairan Malaysia khususnya Tawau.

Beliau berkata masyarakat boleh membantu APMM Tawau dengan menyalurkan aduan dan maklumat melalui talian hotline 089-752115 atau melalui MERS 999.


Geng Pi’e terbabit enam kes pecah rumah tumpas

KOTA KINABALU: Tiga ahli ‘Geng Pie’ yang baru dibebaskan dari penjara sebulan lalu ditahan polis kerana terbabit dalam enam kes pecah rumah di sekitar Kota Kinabalu dengan anggaran nilai kerugian RM105,700 , dalam operasi yang dijalankan pada 17 September yang lalu.

Menurut Timbalan Ketua Polis Daerah Kota Kinabalu Superintendan George Rakhman, tangkapan itu dibuat susulan laporan polis yang dibuat oleh seorang pensyarah di Universiti Malaysia Sabah (UMS) pada 16 September lalu berhubung rumahnya di Taman Indah Permai, Sepanggar, yang telah dipecah masuk selepas beliau keluar bekerja.

Bertindak atas maklumat pihak polis telah berjaya menahan dua orang suspek di sekitar Sulaman, Sepanggar, kira-kira jam 9.00 pagi ketika operasi dijalankan, yang seterusnya membawa kepada penangkapan dalang utama kira-kira 45 minit selepas dua rakan suspek utama disoal siasat.

“Geng ini telah lama aktif melakukan jenayah pecah rumah dan ketiga-tiga suspek juga masing-masing mempunyai empat rekod jenayah lampau melibatkan pecah rumah, penagihan dadah dan curi di bangunan.”

“Ketiga-tiga suspek juga baru dibebaskan dari penjara sebulan yang lalu dan selepas disoal siasat kita dapati kesemua suspek terlibat dalam enam kes pecah rumah di sekitar Kota Kinabalu,”katanya.

Beliau berkata demikian ketika sidang media di Ibu Pejabat Polis Daerah Kota Kinabalu,hari ini.

Tambah beliau, kesemua suspek warga tempatan yang berusia 26 hingga 36 tahun itu juga didapati positif dadah jenis syabu.

“Kes disiasat di bawah Seksyen 457 Kanun Keseksaan dan jika sabit kesalahan boleh dihukum penjara selama tempoh lima tahun dan boleh dikenakan denda,”katanya.


Jeffrey Ajak PBS, PBRS & UPKO Jadi Rakan Sekutu STAR

KOTA KINABALU: Presiden STAR Jeffrey Kitingan mengajak parti politik dan badan bukan kerajaan (NGO) di Sabah bergabung dengan parti itu untuk bersama menuntut hak perlembagaan dalam Persekutuan Malaysia demi rakyat dan negeri itu.

Katanya, perjuangan menuntut hak perlembagaan kian menampakkan hasil namun kesatuan politik di negeri berkenaan masih diperlukan untuk memperoleh agihan kewangan mengikut hak perlembagaan.

“STAR merupakan suatu parti gabungan yang memberi ruang kepada parti-parti politik dan NGO menjadi ahli sekutu demi menuntut hak dan agihan kewangan mengikut Perlembagaan Persekutuan.

“Sabah amat memerlukan kekuatan politik untuk memperbetulkan tafsiran kedudukan Sabah dan Sarawak mengikut Artikel 160 (2) Perlembagaan Persekutuan dari tafsiran berasaskan Persekutuan Malaya 1957 kepada tafsiran berdasarkan Proklamasi Malaysia 16 Sep 1963 dan Perenggan 10 Laporan Jawatankuasa Antara Kerajaan (IGC),” katanya.

Beliau berkata demikian ketika berucap ketika sesi penggulungan perbahasan ucapan dasar presiden sempena Mesyuarat Agung Perwakilan Tri-Tahunan Kedua parti itu, baru-baru ini.

Jeffrey yang juga Ahli Parlimen Keningau dan ADUN Tambunan turut mengajak parti seperti Parti Bersatu Sabah (PBS), Parti Bersatu Rakyat Sabah (PBRS) dan UPKO untuk menjadi ahli bersekutu STAR demi memperbetulkan tafsiran Artikel 160(2) dan 1(2) Perlembagaan Persekutuan.

“Kita harus menuntut apa yang menjadi hak rakyat dan negeri Sabah, kita harus mendapat agihan kewangan pembangunan mengikut tujuan kita membentuk Persekutuan Malaysia.

“Jika hak-hak tersebut tidak dituntut, maka selama-lamanya kita akan jadi “peminta-minta” kepada Malaya, kita akan menjadi hamba Malaya selama-lamanya,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Gadis Maut Dirempuh Kereta Ketika Bergaduh Dengan Teman Lelakinya Di Tengah Jalan

Seorang wanita maut, sementara teman lelakinhya cedera parah akibat dirempuh kereta ketika pasangan itu sedang bergaduh di tengah jalan raya yang sibuk.

Menurut laporan Oriental Daily, pasangan itu merupakan pelajar, bergaduh di tengah jalan. Apabila gadis berkenaan cuba memujuk, lelaki itu menyiku dadanya.

Mangsa yang tidak menyangka diperlakukan seperti itu, terpaksa menahan kesakitan yang tidak terkata. Biarpun begitu, lelaki itu enggan peduli dan terus berdiri menghadap ke depan.

Tiba-tiba datang sebuah kereta yang dipandu laju merempuh pasangan terbabit menyebabkan si gadis tercampak beberapa meter ke depan dan terus meninggal di lokasi kejadian.

Sementara itu, teman lelaki mangsa turut mengalami kecederaan. Ekoran kejadian itu, lelaki terbabit ditahan kerana membahayakan nyawa sendiri dan melanggar peraturan trafik.

Manakala pemandu kereta itu didakwa memandu dengan cuai sehingga menyebabkan kematian mangsa.

Video rakaman kamera litar tertutup (CCTV) berhubung kejadian itu juga didedahkan oleh pihak polis kepada orang awam.

Sumber: Oriental Daily, World of Buzz


Peter Marah Tidak Dapat Kontrak, Kata Bekas Naib Cancelor UMS

KUALA LUMPUR : Bekas Naib Canselor Universiti Malaysia Sabah (UMS) hari ini memberitahu Mahkamah Sesyen di sini bahawa beliau telah dimarahi oleh Datuk Peter Anthony kerana syarikat miliknya, Asli Jati Engineering Sdn Bhd tidak memperoleh kontrak kerja penyelenggaraan dan perkhidmatan sistem mekanikal dan ektrikal (M&E) di universiti berkenaan.

Prof Datuk Dr Mohd Harun Abdullah, 60, berkata beliau telah menerangkan kepada Peter selaku Pengarah Urusan Syarikat Asli Jati bahawa pemberian kontrak akan dilakukan secara tender terbuka dan keputusan itu telah diputuskan dalam mesyuarat Lembaga Pengarah Universiti (LPU).

“Datuk Peter marah kepada saya kerana syarikat beliau tidak dapat kontrak M&E di bangunan Fasa 2B di universiti itu,” katanya ketika membacakan pernyataan saksinya pada hari kesembilan perbicaraan kes bekas Menteri Pembangunan Infrastruktur Sabah itu yang berdepan pertuduhan menggunakan dokumen palsu berhubung kontrak kerja penyelenggaraan sistem berkenaan.

Saksi pendakwaan ke-10 itu turut mengesahkan bahawa kontrak M&E di universiti berkenaan tidak diberikan kepada Asli Jati kerana telah diberikan kepada syarikat REMT Utama Sdn Bhd melalui tender terbuka dan tiada sebarang kerugian dialami pihak UMS atas tindakan itu.

Terdahulu, Mohd Harun berkata beliau terkejut apabila mengetahui tandatangannya telah diturunkan pada satu surat yang mendakwa UMS menyokong penuh permohonan Asli Jati untuk menyelenggara kerja-kerja operasi di UMS selama lima tahun secara rundingan terus.

Surat sokongan itu bertarikh 11 Julai 2014 dengan tajuk “Kerja-kerja operasi dan penyelenggaraan bagi sistem M&E di bangunan Fasa 2B, bangunan dan infra di Kampus Induk (FPL/Pusat Rawatan Warga Luar Sikuati, Kudat) dan bangunan lain UMS – Selama lima tahun secara rundingan terus”.

“Surat itu merupakan surat yang diberikan kepada bekas Perdana Menteri Datuk Seri Najib Tun Razak yang juga Menteri Kewangan ketika itu untuk kelulusan. Saya sahkan saya tidak pernah mengeluarkan dan menandatangani surat berkenaan walaupun ia menggunakan nama saya selaku Naib Canselor UMS.

“Saya cam ia adalah tandatangan bekas Timbalan Naib Canselor Akademik dan Antarabangsa UMS Prof Dr Shariff Abd Kadir Shariff Omang. Saya juga mengesahkan Shariff telah menandatangani surat itu tanpa pengetahuan dan kebenaran saya,” katanya ketika pemeriksaan utama oleh Timbalan Pendakwa Raya Wan Shaharuddin Wan Ladin.

Saksi itu turut menafikan sebarang sokongan dari pihaknya kerana ia bertentangan dengan keputusan Mesyuarat Lembaga Pengarah Universiti yang telah bersidang pada 16 Jan 2014, untuk memberikan kontrak kerja penyelenggaraan M&E UMS secara tender terbuka.

“Saya sahkan rujukan surat itu tidak wujud dan tiada rekod atau didaftarkan dalam fail UMS,” katanya yang sekali lagi terkejut apabila menerima surat kelulusan dari Kementerian Kewangan mengenai permohonan UMS untuk tender kepada Asli Jati berkenaan pada 9 Sept 2014.

Mohd Harun berkata setelah menerima surat kelulusan itu, beliau sendiri telah meminta seorang pegawai undang-undang UMS untuk menghubungi pihak Kementerian Kewangan bagi mendapatkan penjelasan.

Sementara itu, peguam Datuk D. Senthinathan memohon supaya sesi soal balas terhadap keempat-empat saksi pendakwaan dari Sabah termasuk Mohd Harun dikendalikan oleh seorang lagi peguam yang mewakili Peter, Munawar Kabir Mohd Zainal Abidin selepas beliau tamat cuti sakit pada 2 Ogos ini.

Selain Mohd Harun, saksi pendakwaan yang lain ialah Timbalan Naib Canselor Akademik dan Antarabangsa UMS Prof Dr Shariff Abd Kadir Shariff Omang, bekas Pengerusi Ulink Property Sdn Bhd, Datuk Abdullah Mohd Said dan kenalan Peter, Mohd Shukur Mohd Din.

Bagaimanapun, Wan Shaharuddin membantah permohonan itu atas alasan ia merupakan percubaan pihak pembelaan untuk melengah-lengahkan perbicaraan.

“Sejak tertuduh didakwa tahun lepas, ini merupakan kali ketiga kes ditangguhkan atas pelbagai alasan. Sebelum ini, pihak pendakwaan tidak pernah membesarkan isu penangguhan namun untuk kali ini kami terpaksa membantah kerana kes ini melibatkan beberapa saksi warga emas yang perlu membuat perjalanan jauh dari Sabah untuk hadir memberi keterangan dalam prosiding ini,” katanya.

Hakim Azura Alwi menolak permohonan itu dan mengarahkan sesi soal balas diteruskan esok.

Peter, 50, sebagai Pengarah Urusan Syarikat Asli Jati Sdn Bhd, didakwa melakukan sesuatu pemalsuan kepada surat pejabat Timbalan Naib Canselor UMS bertarikh 9 Jun 2014 dengan memasukkan pernyataan palsu pada tajuk surat itu dengan niat ia digunakan untuk tujuan menipu di pejabat Ketua Setiausaha Sulit kepada YAB Perdana Menteri, tingkat lima, bangunan Perdana Putra, Pusat Pentadbiran Kerajaan Persekutuan, Putrajaya di antara 13 Jun 2014 dan 21 Ogos 2014.

Dia juga berdepan pertuduhan pilihan iaitu sebagai Pengarah Urusan Syarikat Asli Jati Sdn Bhd telah menggunakan suatu dokumen palsu sebagai tulen iaitu surat pejabat Timbalan Naib Canselor UMS bertarikh 9 Jun 2014 yang mempunyai pernyataan palsu pada tajuk surat itu dan beliau mempunyai sebab untuk mempercayai bahawa dokumen itu adalah palsu di tempat dan masa yang sama.

Peter didakwa mengikut Seksyen 468 Kanun Keseksaan yang membawa hukuman maksimum penjara tujuh tahun dan denda serta Seksyen 471 Kanun Keseksaan dan boleh dihukum mengikut Seksyen 465 kanun sama yang membawa hukuman maksimum penjara dua tahun atau denda atau kedua-duanya, jika sabit kesalahan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jalan Tongod-Keningau Rancakkan Pembangunan Tongod

TONGOD : Tongod, sebuah daerah pedalaman di Sabah akan memiliki satu lagi jalan alternatif ke pantai barat Sabah sekali gus dapat merancakkan pembangunan ekonomi masyarakat  di daerah itu.

Timbalan Ketua Menteri Sabah Datuk Seri Bung Moktar Radin berkata jalan raya sepanjang 40km bernilai RM320 juta itu yang dijangka siap awal 2024 akan menghubungkan Kampung Linayukan dekat sini dengan Kamping Sinaron di Keningau, kira-kira 200km dari Kota Kinabalu.

“Impaknya (Jalan Tongod-Keningau) amat besar, yang mana dahulu kalau masyarakat Tongod hendak ke Keningau, ia hendak melalui Kota Kinabalu lebih kurang 315km.

“Sudah tentu hubungan daerah-daerah ini penting sebab di situlah peluang ekonomi dan peluang pekerjaan dapat dicetuskan,” katanya kepada pemberita selepas melancarkan majlis pecah tanah jalan itu sempena majlis rumah terbuka Aidilfitri dan Pesta Kaamatan Parlimen Kinabatangan di sini hari ini.

Ahli Parlimen Kinabatangan yang juga Menteri Kerja Raya Negeri itu prihatin dengan pembangunan tidak seimbang antara daerah-daerah di Sabah terutama apabila daerah lebih besar seperti Tongod terkesan.

Beliau berkata Tongod dengan keluasan kira-kira 10,000 km persegi bukan sahaja daerah terbesar di Sabah tetapi juga dikategorikan sebagai daerah termiskin di Sabah.

“Saya berhasrat untuk mengeluarkan Tongod dari belenggu kemiskinan dan mengambil pendekatan memastikan masyarakat di Tongod tidak bergantung kepada subsidi kerajaan tetapi boleh berdikari dan membangun diri mereka sendiri,” katanya.

Mengenai pembinaan fasa pertama Lebuhraya Pan Borneo di Sabah, Bung Moktar tidak kisah sama ada peruntukan kerajaan mahupun Inisiatif Pembiayaan Swasta (PFI) digunakan asalkan projek itu siap mengikut jadual kerana rakyat di Sabah mahukan sistem jalan raya yang baik.

Beliau berkata pihaknya mungkin akan mempertimbangkan pendekatan PFI untuk fasa kedua projek itu. – BERNAMA


Polis, DBKK Pantau PKP Di Pasar & SAFMA

KOTA KINABALU: Polis Kota Kinabalu dan Dewan Bandaraya Kota Kinabalu (DBKK) melancarkan operasi bersepadu dan pemantauan penguatkuasaan Perintah Kawalan Pergerakan (PKP) di SAFMA dan Pasar Besar Kota Kinabalu, di sini, hari ini.

Operasi yang digerakkan jam 4 pagi itu mensasarkan pemantauan terhadap penjaja tidak berlesen dan memastikan orang awam di pasar berkenaan mematuhi arahan PKP.

Ketua Polis Daerah Kota Kinabalu, Asisten Komisioner Habibi Majinji berkata, operasi dijalankan dengan kekuatan seorang pegawai, 15 anggota polis dan seramai 15 penguat kuasa DBKK.

Katanya, sepanjang operasi ini, pihaknya turut menasihati orang awam supaya memastikan amalan jarak selamat satu meter selain menjaga kebersihan diri dan kawasan pasar.

“Setakat ini, pemantauan mendapati kebanyakan pembeli dan pemborong yang datang ke pasar ini mematuhi arahan dan pematuhan PKP.

“Namun, kita juga menegur penjaja yang tidak dibenarkan beroperasi untuk menghentikan perniagaan mereka ketika ini,” katanya dalam kenyataan media, hari ini.

Habibi berkata, setakat ini, keadaan amat baik serta terkawal dan pematuhan orang awam terhadap arahan PKP juga menunjukkan peningkatan berbanding sebelum ini.

“Keadaan adalah baik dan terkawal sepanjang operasi dijalankan,” katanya.


Gambar pekerja asing makan nasi berkuahkan air mineral cetus rasa simpati terhadap nasib mereka

Kadangkala, kita mempunyai pandangan yang skeptikal mengenai kebanjiran pekerja asing di negara kita. Namun, salah satu perkara positif yang tidak dinafikan wujud dalam warga asing adalah kesungguhan mereka untuk mencari rezeki dan mengubah nasib keluarga di kampung halaman.

Baru-baru ini, tular sebuah foto mengenai seorang pekerja asing yang dikatakan hanya mampu menikmati menu makan tengah harinya iaitu sebungkus nasi putih bersama air botol sahaja.

Tanpa kuah, tanpa lauk, tanpa sayur-sayuran. Hanya nasi yang direndamkan bersama air mineral sahaja.

Gambar tersebut telah dimuat naik oleh seorang pengguna Twitter bernama @syahdan_94 dengan kapsyen:

“Terjumpa orang negara luar… Makan nasi dengan kuah air mineral sahaja.”

Penyebaran gambar berkenaan telah mencetuskan pelbagai reaksi dalam kalangan rakyat Malaysia yang rata-ratanya bersimpati dengan nasib pekerja asing tersebut. Malahan, netizen turut mengongsikan kisah peribadi masing-masing yang pernah berhadapan dengan situasi sama.

“Kita selalu rasa susah dan mahu mengalah tetapi rupanya ada orang yang jauh lebih susah dan mereka masih kelihatan gembira.”

“Mak pun pernah cerita dia pergi kedai makan dan melihat sekumpulan warga asing makan di kedai itu tetapi hanya makan nasi bersama kuah sahaja. Lauk langsung tidak diambil.”

“Bapa saya juga seorang kontraktor dan mempunyai pekerja asing. Selalunya mereka akan beli nasi pada waktu pagi dan simpan sebahagiannya untuk makan malam. Tetapi, lauk mereka cuma sambal belacan atau keropok sahaja. Kasihan. Segelintir mereka mempunyai ijazah tetapi tiada peluang pekerjaan di negara sendiri.”

Tidak kisahlah sama ada mereka warga asing atau tidak, mereka juga manusia biasa seperti kita yang bergelut demi meneruskan kehidupan. Tidak sampai hati rasanya melihat seseorang mampu makan nasi yang dicurahkan dengan air mineral demi memastikan dirinya kekal bertenaga dan boleh bekerja sepanjang hari.

Semoga insan-insan ini dikurniakan rezeki yang luas…


Letupan di pusat beli belah CityOne

KUCHING, 4 Dis  – Satu letupan yang kuat berlaku di pusat beli-belah CityOne pada pukul 3.30 petang tadi.

Saksi kejadian, George Sting, 39, berkata letupan itu berlaku di dalam sebuah kedai yang sedang diubah suai.

“Ketika kejadian saya sedang membeli pizza di hadapan kedai itu, tiba-tiba satu letupan kuat berlaku.

“Pekerja yang berada di dalam kedai tersebut lari bertempiaran keluar premis berkenaaan, ada di antara mereka yang cedera teruk seperti melecur,” katanya kepada Bernama ketika ditemui di lokasi kejadian.

Grace Lee, 23, pembantu jurujual di sebuah telco di tempat kejadian berkata semasa kejadian dia sedang melayan pelanggan, tiba-tiba terdengar letupan dari sebuah kedai yang sedang disiapkan.

“Pihak pengurusan shopping mall terus membuat pengumuman kecemasan agar semua pengunjung  keluar dari pusat beli belah itu,” katanya.

Wina Simion, 46, berkata dia ketika itu sedang menikmati pizza di sebuah restoran bersama keluarga di hadapan kedai berkenaan, tiba-tiba berlaku letupan daripada kedai di hadapan menyebabkan meja terbang ke siling premis berkenaan.

Pengarah Operasi Bomba dan dan Penyelamat, Tiong Ling Hii ketika dihubungi mengesahkan kejadian tersebut namun jumlah mangsa yang cedera parah belum dapat dipastikan.


Sabah Tidak Benarkan ‘Runner’ Tidak Berdaftar

KINABALU: Kerajaan Sabah hari ini memutuskan untuk tidak membenarkan penggunaan khidmat penghantar barang atau ‘runner’ tidak berdaftar bagi penghantaran perkhidmatan penting atau barangan penting sepanjang penguatkuasaan Perintah Kawalan Pergerakan (PKP).

Setiausaha Kerajaan Negeri Datuk Safar Untong berkata keputusan itu dibuat dalam mesyuarat Pusat Arahan COVID-19 Sabah pada Khamis dalam usaha membendung penularan COVID-19 seterusnya memutuskan rantaian wabak itu.

“Kerajaan negeri maklum pergerakan rakyat Sabah adalah terhad berikutan pelaksanaan PKP. Bagaimanapun, permintaan menggunakan perkhidmatan ‘runner’ yang tidak berdaftar adalah tidak dibenarkan.

“Pusat Kawalan Operasi Bencana (PKOB) Daerah dan Pihak Berkuasa Tempatan (PBT) diarah untuk memantau perkara ini,” katanya dalam kenyataan pada Khamis.

Sementara itu, Safar berkata, kerajaan negeri turut mengeluarkan garis panduan pengurusan bangunan bertingkat sama ada yang berdaftar (perbadanan pengurusan) atau masih di bawah pengurusan pemaju (perbadanan pengurusan interim) dan garis panduan itu perlu dipatuhi oleh pihak terbabit.

Antara perkara perlu dipatuhi termasuk menutup kemudahan seperti dewan, gimnasium, kolam renang, sauna, taman permainan dan surau, selain menyediakan cecair pembasmi kuman serta saringan suhu badan di pondok pengawal, katanya.

Safar berkata pengurusan bangunan juga perlu melakukan nyahcemar di kawasan milikan bersama seperti lobi, lif dan ruang koridor.

“Bagi memastikan perkhidmatan kepada penghuni tidak terjejas, pejabat pengurusan dan perkhidmatan wakil pengurusan adalah dibenarkan beroperasi tetapi bilangan kakitangan yang bertugas serta masa operasi perlu dihadkan,” katanya.

Dalam pada itu, Safar berkata, kerajaan negeri bersetuju membenarkan klinik haiwan peliharaan swasta beroperasi setiap hari mulai 6 pagi hingga 2 petang kecuali bagi kes-kes kecemasan.

Beliau berkata Kementerian Pertanian dan Industri Makanan Sabah dan Kementerian Kerajaan Tempatan dan Perumahan negeri akan mengenal pasti klinik yang dibenarkan beroperasi.

Operasi premis pengurusan dan perkhidmatan jenazah juga dibenarkan beroperasi setiap hari mulai 6 pagi hingga 6 petang dan PKOB serta PBT diarah untuk memantau perkara ini, katanya.


Polis Sabah Tubuh Pasukan Khas Pantau Aktiviti Sambutan Aidilfitri

KOTA KINABALU, 22 Mei: Polis Sabah menubuhkan sebuah Pasukan Khas yang akan memantau aktiviti sambutan Hari Raya Aidilfitri di negeri ini agar tidak melanggar Prosedur Standard Operasi (SOP) Perintah Kawalan Pergerakan Bersyarat (PKPB) yang ditetapkan.

Pesuruhjaya Polis Sabah, Datuk Zaini Jass berkata, walaupun Sabah tiada larangan rentas daerah namun orang ramai dinasihat agar mengehadkan pergerakan pulang ke kampung dalam usaha memutuskan rangkaian COVID-19.

“Polis akan memeriksa rumah yang didapati mempunyai banyak kereta bagi memastikan hanya ahli keluarga sahaja yang berada dalam rumah berkenaan dan tidak melebihi jumlah yang dibenarkan,” katanya kepada pemberita selepas melakukan tinjauan sekatan jalan raya di sini, malam tadi.

Kira-kira 7,000 anggota termasuk Agensi Penguatkuasa Maritim Malaysia (APMM), Pasukan Sukarelawan Malaysia (Rela) dan agensi lain terlibat dalam pemantauan itu.

Zaini berkata, sekatan dan pemeriksaan di sempadan negeri juga dibuat bagi memastikan tiada pergerakan rentas negeri termasuk mengekang kemasukan pendatang asing tanpa izin (PATI).

Mengenai sekatan jalan raya itu, Zaini berkata ia dijalankan khusus untuk memeriksa kenderaan awam agar mematuhi SOP yang ditetapkan terutamanya kedudukan dan bilangan penumpang dalam setiap kenderaan.

Sekatan itu dijalankan serentak di 21 lokasi seluruh Sabah melibatkan pelbagai agensi antaranya Jabatan Pengangkutan Jalan (JPJ), Jabatan Imigresen, Jabatan Pendaftaran Negara(JPN) dan Agensi Antidadah Kebangsaan (AADK).

Dalam operasi itu, 350 saman telah dikeluarkan atas pelbagai kesalahan dan menahan 20 individu berumur lingkungan 30an, termasuk 15 orang yang tidak mempunyai dokumen pengenalan diri dan lima lagi atas kesalahan narkotik.

“Jumlah kenderaan termasuk motosikal yang diperiksa ialah 182 buah kenderaan, manakala 528 individu telah diperiksa di semua lokasi sekatan jalan raya malam ini,” katanya.- BERNAMA

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Orang Utan Malaysia Jalani Ujian Saringan Covid-19

KOTA KINABALU: Buat pertama kalinya, orang utan di Pusat Pemulihan Orang Utan Sepilok, Sandakan dan Taman Hidupan Liar Lok Kawi, Putatan di sini, menjalani ujian saringan Covid-19.

Pengarah Jabatan Hidupan Liar Sabah (JHLS) Augustine Tuuga berkata, inisiatif itu diambil pihaknya untuk menjamin kesihatan hidupan berkenaan dan pemantauan berterusan tetap dilaksana mengesan sebarang simptom jangkitan.

Katanya, setakat ini hasil ujian itu mendapati semua 30 orang utan berkenaan negatif Covid-19.

“Ujian saringan juga akan diulang dari semasa ke semasa sebagai langkah pencegahan bagi memastikan virus Covid-19 tidak menular dalam kalangan hidupan liar.

“Ini kali pertama orang utan di Malaysia menjalani ujian saringan Covid-19 sejajar keutamaan kita dalam memastikan kesihatan serta kebajikan veterinar hidupan liar pada tahap terbaik,” katanya dalam kenyataan hari ini.

Menurutnya, ujian saringan itu dilaksana pasukan veterinar JHLS dan Unit Penyelamat Hidupan Liar (WRU) diketuai Dr Rosa Sipangkui, Dr Nabila Sarkawi dan dibantu Dr Mischellena Samanthan serta Dr Umamaheswary Kalamanathan.

Sementara itu, Timbalan Pengarah JHLS yang juga Ketua WRU Sabah, Dr Sen Nathan berkata, langkah itu diambil kerana ditakuti hidupan liar berkenaan dijangkiti Covid-19, berikutan peningkatan kes jangkitan virus iu di Sabah, ketika ini.

Katanya, kebimbangan juga disebabkan ada antara penjaga hidupan liar dan kakitangan di kedua-dua fasiliti JHLS disahkan positif Covid-19.

Menyokong inisiatif itu adalah pertubuhan Orangutan Appeal UK (OUAK) yang membantu menyumbang dana untuk kit ujian antigen Covid-19, ‘pulse oximeter’ dan ubat-ubatan buat orang utan serta kakitangan di Sepilok dan WRU.

Pengerusi OUAK, Datuk Sue Sheward berkata, pihaknya bangga dapat membantu dalam usaha memastikan populasi orang utan tidak diancam jangkitan Covid-19.

“Orang utan berkongsi 96.4 peratus DNA dengan manusia, jadi sangat penting kita melaksanakan ujian saringan terhadap hidupan liar itu dalam usaha untuk melindungi mereka.

“Begitu juga kesihatan dan kebajikan kakitangan adalah sangat penting kerana mereka terus bekerja sepanjang pandemik bagi menjaga hidupan liar sama seperti sebelum ini,” katanya.

Tahun ini, OAUK juga menyokong aktiviti konservasi yang dilaksanakan Unit Konservasi Spesies Terancam yang baru diwujudkan di bawah JHLS berpusat di Lahad Datu, selain WRU dan Sepilok Orangutan Appeal. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KWSP i-Sinar: Ahli Boleh Buat Pindaan Bermula Esok, Hanya Boleh Menambah Jumlah Pengeluaran

KUALA LUMPUR: Kumpulan Wang Simpanan Pekerja (KWSP) memaklumkan bahawa hanya pindaan menambah jumlah pengeluaran sahaja boleh dibuat untuk pengeluaran i-Sinar.

Menurut perkongsian di akaun Twitter rasminya, ahli KWSP boleh membuat pindaan tersebut bermula 8 Mac 2021 ini.

“Bagi anda yang tidak memilih amaun yang betul semasa permohonan asal dibuat, anda boleh mula membuat pindaan bermula 8 Mac 2021 melalui i-Sinar Online.

Walau bagaimanapun, KWSP juga memaklumkan bahawa pindaan hanya boleh dibuat sekali sahaja.

Seperti yang dinyatakan di atas, ahli hanya boleh membuat pindaan bermula esok (8 Mac), hanya untuk penambahan jumlah pengeluaran sahaja. Pun begitu, ianya tertakluk kepada jumlah maksimum kelayakan semasa permohonan asal dibuat.

“Sekiranya anda telah memohon amaun kelayakan maksimum semasa permohonan asal dibuat, tiada lagi pindaan amaun boleh dibuat.”


Kakitangan Sabah Ports Disahkan Positif COVID-19

TAWAU: Seorang kakitangan Sabah Ports Sdn Bhd (SPSB) yang bertugas di Pelabuhan Tawau disahkan positif COVID-19 oleh Pejabat Kesihatan Kawasan Tawau baru-baru ini.

Menurut kenyataan Sabah Ports Sdn Bhd (SPSB) kakitangannya itu sudah dikuarantin sejak 12 Mac lalu selepas memaklumkan mempunyai kontak rapat kluster kumpulan tabligh yang menghadiri ijtima’ di Masjid Sri Petaling bulan lalu.

Semua kakitangan di Pelabuhan Tawau sudah dihantar untuk membuat ujian saringan manakala kawasan pentadbiran di Wisma Pelabuhan Tawau juga sudah dibersihkan menggunakan pembasmi kuman oleh pihak Pejabat Kesihatan Tawau.

Pihak SPSB akan memastikan kawasan pelabuhan Tawau selamat untuk digunakan disamping berkerjasama dengan pihak berkuasa dalam melindungi kesihatan serta keselamatan pekerja dan pelanggannya.

SPSB melaporkan kes positif COVID-19 ini hanya berlaku di pelabuhan Tawau sahaja manakala di tempat lain yang diurus oleh syarikat mereka tidak mengalami keadaan tersebut.

Sejajar dengan protokol yang disyorkan untuk membendung penyebaran COVID -19, semua kakitangannya dan mereka yang memasuki premis pelabuhan adalah tertakluk kepada mandatori pemeriksaan suhu.

SPSB juga menggalakkan pengguna untuk menggunakan kaedah dalam talian untuk membuat pembayaran dan telah membuat saluran yang berkesan iaitu e-penyerahan dokumen bagi menyokong transaksi tanpa sentuh.

Barisan hadapan termasuk Polis Pelantar Pelabuhan dan pekerja operasi, khususnya mereka yang terdedah kepada hubungan dengan pihak luar, dilengkapi dengan pelindung diri peralatan (PPE).

Operasi pelabuhan di semua lapan pelabuhan setakat ini tidak terjejas dan akan berterusan secara normal. SPSB juga memastikan bahawa peralihan operasi dijamin selain perkhidmatan sokongan yang dilaksanakan terus beroperasi.

Sehingga kini, tidak ada insiden gangguan atau kelembapan dalam perkhidmatan pengendalian kargo di kalangan pelabuhan SPSB.

Tinjaun Utusan Borneo di Pelabuhan Tawau mendapati tiada sebarang perubahan dan operasinya masih berjalan seperti biasa malah kelihatan lori-lori kontena aktif keluar masuk di pelabuhan berkenaan.


Coronavirus Baharu Akan Muncul Dalam Tempoh Sedekad

SINGAPURA: COVID-19 adalah virus ketiga berupaya berjangkit daripada haiwan kepada manusia dan ia bukan yang terakhir, malah mungkin akan ada virus baharu dalam tempoh sedekad ini.

Amaran itu diberi oleh Pengarah Program Penyakit Berjangkit Baharu di Sekolah Perubatan Duke-National University of Singapore (NUS), Prof Wang Linfa, yang sebelum ini meramalkan kemunculan COVID-19 seawal Disember 2013.

Beliau membuat ramalan akan ada virus yang berjangkit daripada haiwan kepada manusia dalam tempoh sedekad selepas Sindrom Pernafasan Asia Barat (MERS) dikesan di Arab Saudi dan ia terbukti benar dengan kemunculan COVID-19.

“Virus pertama ialah Sindrom Pernafasan Akut Teruk (SARS) yang meragut hampir 650 nyawa di Tanah Besar China dan Hong Kong pada 2002 hingga 2003

“Akan ada virus terbaru dalam tempoh sedekad ini, namun persoalannya bila dan bagaimana kesannya,” katanya pada sidang video bertajuk COVID-19: Pandangan Bioperubatan Mengenai Wabak yang Berkembang anjuran NUS.

Jelas beliau, MERS tidak mudah merebak, tetapi kadar kematian tinggi iaitu pada nisbah satu kepada tiga dan kadar kematian SARS pula sekitar 10 peratus, manakala bagi COVID-19, kadar kematian adalah antara satu hingga 10 peratus.

Selain itu, kata Prof Wang, saintis turut bimbang bahawa SARS-CoV-2 iaitu virus yang menyebabkan COVID-19, akan mengalami mutasi berupaya berjangkit daripada manusia kepada haiwan dan kemudian menjangkiti manusia semula.

“Kelawar ada di mana-mana saja, malah banyak di hutan Amazon. Jika tidak bernasib baik, virus itu akan menjangkiti kelawar dan ia akan membawa virus itu tanpa simptom.

“Dari semasa ke semasa, ia akan merebak serta menjangkiti haiwan lain dan kemudian manusia.

“Terkini, saintis berusaha menyelidik risiko sama ada kelawar berupaya menjadi ejen penyebar virus,” katanya.

Sementara itu, Naib Dekan Penyelidikan di Sekolah Kesihatan Awam Saw Swee Hock NUS, Prof Madya Alex Cook, berkata jumlah sebenar jangkitan COVID-19 di seluruh dunia mungkin lebih 10 kali ganda berbanding jumlah yang dilaporkan.

“Bagaimana kita dapat ketahui berapa banyak orang dijangkiti sedangkan mereka tidak menunjukkan gejala? Hanya ujian serologi dapat tentukan dengan mengesan siapa memiliki antibodi menentang COVID-19,” katanya. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tindakan Drastik Tutup Sekolah Untuk Kekang Wabak – Masidi

KOTA KINABALU : Keputusan kerajaan Sabah mengarahkan penutupan sekolah yang diisytiharkan sebagai pencetus kluster Covid-19, bertujuan melindungi lebih ramai pelajar dan guru daripada dijangkiti wabak berkenaan.

Menteri Kerajaan Tempatan dan Perumahan Sabah Masidi Manjun berkata keputusan itu juga untuk memastikan jangkitan Covid-19 dapat dibendung, supaya tidak merebak ke kawasan lain.

“Tindakan drastik ini juga adalah peringatan kepada semua pengurusan sekolah termasuk guru-guru, murid-murid dan ibu bapa, agar mengambil langkah proaktif bagi mengurangkan risiko jangkitan ke atas murid-murid dan guru-guru sekolah.

“Semua prosedur operasi standard (SOP) di tempat kerja atau sekolah hendaklah dikuatkuasakan secara ketat,” kata jurucakap kerajaan Sabah berkaitan Covid-19 itu dalam kenyataan, malam tadi.

Semalam, kerajaan Sabah mengarahkan semua sekolah yang terlibat dengan kluster Covid-19 ditutup serta merta, antara dua hingga tiga minggu tertakluk kepada kepada pengesahan Jabatan Kesihatan Negeri, bagi mengekang penyebaran pandemik itu terutama dalam kalangan pelajar.

Bagaimanapun, sesi pembelajaran bagi semua pelajar sekolah yang akan menghadapi peperiksaan utama boleh diteruskan dengan pematuhan SOP ketat, dalam kalangan pelajar termasuk guru dan kakitangan institusi pendidikan terbabit.

Setakat ini, Sabah merekodkan sebanyak 10 kluster melibatkan penularan jangkitan dalam institusi pendidikan sejak minggu lepas.

Sementara itu, Masidi berkata, sebanyak 267 kes positif baharu Covid-19 direkodkan semalam, menjadikan jumlah kumulatif wabak itu di Sabah meningkat kepada 247,379 kes.

Beliau berkata seramai 202 pesakit sembuh dan dibenarkan keluar hospital serta Pusat Kuarantin dan Rawatan Covid-19 Berisiko Rendah, menjadikan jumlah kumulatif 238,900 orang; manakala 775 pesakit sedang menerima rawatan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


9 Kes Baharu Covid-19 Di Sabah

KOTA KINABALU: Selepas sembilan hari tanpa jangkitan baharu, Sabah hari ini merekodkan sembilan kes Covid-19.

Kementerian Kesihatan Malaysia (KKM) memaklumkan, daripada jumlah baharu itu, tujuh kes membabitkan penularan tempatan dan dua kes adalah kes import.

Menurut KKM, tujuh kes tempatan itu membabitkan tiga warganegara dan empat kes bukan warganegara manakala bagi kes import kedua-dua kes  membabitkan warga Filipina.

Sementara itu, Menteri Kesihatan dan Kesejahteraan Rakyat Sabah, Datuk Frankie Poon berkata, daerah Lahad Datu merekodkan kes Covid-19 yang tertinggi iaitu sebanyak tujuh kes manakala Tawau dan Kinabatangan masing-masing satu kes.

Dengan penambahan jumlah itu, Sabah kini merekodkan 18 kes aktif yang masih berada di wad berbanding sembilan kes semalam.

Bagaimanapun, tiada kes kematian akibat wabak itu dilaporkan hari ini.

Di seluruh negara, Malaysia mencatatkan 14 kes baharu hari ini menjadikan jumlah kes keseluruhan bagi wabak itu adalah 9,354 kes setakat ini.

Daripada jumlah itu, sembilan kes melibatkan penularan tempatan manakala lima kes melibatkan kes import.

Selain itu, sebanyak 21 kes yang dilaporkan pulih hari ini menjadikan bilangan kes pulih secara keseluruhan sebanyak 9,075 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja 12 Hingga 17 Tahun Boleh Daftar Vaksin Di MySejahtera

KUALA LUMPUR: Remaja berusia 12 hingga 17 tahun kini boleh mendaftar bagi mendapatkan vaksin Covid-19 menerusi aplikasi MySejahtera.

Sebelum ini MySejahtera hanya membenarkan keluarga mendaftarkan tanggungan mereka yang berusia 18 tahun ke atas.

Hasil semakan mendapati, pendaftaran boleh dibuat pada ruangan ‘tambah tanggungan’ yang tersedia dalam kategori ‘vaksinasi’ di aplikasi berkenaan.

Proses pendaftaran itu boleh dibuat dengan mengisi ruangan disediakan antaranya nama, hubungan, nombor MyKad, umur, jantina serta alamat.

Malah, aplikasi terbabit membenarkan proses pendaftaran dibuat untuk lebih dari satu tanggungan dan tarikh janji temu akan dimaklumkan kelak.

Sementara itu, Ketua Pengarah Kesihatan, Tan Sri Dr Noor Hisham Abdullah ketika dihubungi berkata, keluarga remaja berusia 12 hingga 17 tahun sudah boleh mendaftar untuk mendapatkan vaksin Covid-19.

Menurutnya, keutamaan sekarang adalah untuk kumpulan berisiko dulu divaksin dan selepas selesai akan lihat pula golongan kanak-kanak dan remaja.

“Kita sedang menunggu data-data terkini dahulu,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RM37 juta diperlukan baiki kerosakan laluan Telupid-Beluran

KOTA KINABALU: Jabatan Kerja Raya (JKR) memerlukan RM37 juta untuk melaksanakan kerja pembaikan bahagian jalan raya yang mengalami kerosakan teruk di sepanjang laluan Telupid-Beluran.

Pengarah JKR Sabah, Ir Richard Jomiji Kinsil, berkata ia membabitkan jarak 105 kilometer bermula dari sempadan Telupid – Ranau di Kilometer (KM) 177 hingga ke Checkpoint Batu 32, Sandakan di KM 282.

Selain itu, katanya, RM2 juta diperlukan segera untuk kerja pembaikan kritikal di sepanjang laluan berkenaan, terutama bagi menyelesaikan masalah laluan berlubang yang mengancam keselamatan pengguna.

Katanya, kerosakan yang berlaku sudah melebihi lapisan asas jalan dan memerlukan pembaikan menyeluruh kerana teknik tampalan lubang tidak lagi berkesan disebabkan ia tidak mampu bertahan lama.

“Disebabkan kerja tampalan lubang tidak berkesan, JKR Sabah telah mengarahkan pihak syarikat konsesi untuk melaksanakan kerja pembaikan ‘heavy patching’ dan ‘regulating works’ di lokasi yang rosak teruk.

“Kaedah pembaikan ini akan bertahan lebih lama berbanding tampalan lubang. Pelaksanaan kerja pembaikan ini adalah secara kerja kecemasan,” katanya, di sini, hari ini.

Beliau berkata demikian sebagai mengulas rungutan pengguna yang tidak berpuas hati dengan keadaan jalan raya di sepanjang laluan Telupid-Beluran hingga ada yang membuat petisyen melalui media sosial meminta kerajaan bertindak segera.

Richard berkata, JKR mengambil langkah drastik itu walaupun belum mendapat kelulusan Kementerian Kerja Raya bagi mengatasi masalah kerosakan yang semakin serius, selain untuk mengurangkan ketidakselesaan pengguna.

“Langkah ini juga diambil supaya jalan raya itu lebih selamat untuk digunakan oleh pengguna jalan raya.

“Pihak syarikat konsesi juga diarah memasang papan tanda amaran bagi memaklumkan kerosakan jalan raya yang berlaku supaya pengguna memperlahankan kenderaan dan lebih berhati-hati apabila melalui bahagian yang rosak.

“JKR juga meminta Jabatan Pengangkutan Jalan (JPJ) mengetatkan penguatkuasaan dan meningkatkan rondaan bagi menangani lori lebih muatan yang menggunakan jalan berkenaan,” katanya.

Beliau berkata, Jambatan Timbang (Weigh Bridge) kepunyaan JPJ di Checkpoint Batu 32, Sandakan perlu dimanfaatkan sepenuhnya untuk tujuan itu.

Laluan Telupid-Beluran adalah sebahagian jalan persekutuan Kota Kinabalu-Sandakan yang menjadi laluan utama menghubungkan pantai barat dan timur Sabah dengan kos penyelenggaraan bergantung kepada peruntukan kerajaan Persekutuan.

Richard berkata, kerosakan di laluan itu berpunca daripada lori mengangkut buah sawit dengan kebanyakannya lebih muatan dari ladang di sekitar Telupid, Tongod, Paitan, Pitas dan Beluran untuk dihantar ke kilang pemprosesan sepanjang jalan berkenaan.

Selain itu, katanya, kelewatan pembaikan disebabkan keputusan Kementerian Kewangan Persekutuan pada tahun lalu yang memutuskan kerja penyelenggaraan tidak dilakukan kerana ia akan dinaik taraf menerusi projek Lebuh Raya Pan Borneo, namun tender untuk laluan itu belum dikeluarkan.

“Susulan keputusan Kementerian Kewangan pada awal tahun 2017 itu, JKR Sabah telah memaklumkan kepada Kementerian Kerja Raya bahawa kerja pembaikan tetap perlu dilakukan.

“Ini kerana jalan raya telah mengalami kerosakan dan perlu diperbaiki terlebih dahulu sementara menunggu pelaksanaan projek Lebuh Raya Pan Borneo Sabah. Pembaikan adalah perlu bagi memastikan jalan raya selamat untuk digunakan,” katanya.

Richard berkata, sepanjang tahun ini JKR Sabah hanya menerima peruntukan RM1 juta daripada Kementerian Kerja Raya berbanding RM13 juta yang dipohon, manakala RM2.5 juta diluluskan berbanding permohonan RM34 juta bagi membaiki kerosakan laluan Telupid-Beluran pada tahun lalu. – Berita Harian


COVID-19: 2,643 Kes Baharu, 16 Kematian Dicatatkan Hari Ini

PUTRAJAYA: Kementerian Kesihatan Malaysia (KKM) hari ini memaklumkan abhaawa bilangan kes yang telah sembuh COVID-19 adalah sebanyak 2, 708 kes.

Ini menjadikan jumlah kumulatif kes sembuh sepenuhnya daripada COVID-19 adalah sebanyak 105,431 kes (80.4 peratus daripada jumlah keseluruhan kes).

Sementara itu, negara kita melaporkan kes harian sebanyak 2,643 kes. Ini menjadikan jumlah kes positif COVID-19 di Malaysia sebanyak 131,108 kes. Manakala, jumlah kes aktif dengan kebolehjangkitan COVID-19 pula adalah 25,140 kes.

Daripada jumlah kes baharu berkenaan, terdapat dua (2) kes import yang mendapat jangkitan dari luar negara manakala penularan COVID-19 dalam negara pula adalah sebanyak 2,641 kes. Bagi kes penularan di dalam negara, 1,666 kes adalah warganegara Malaysia (63 peratus) dan 975 kes adalah bukan warganegara.

Sehingga kini, terdapat 170 kes positif COVID-19 yang sedang dirawat di Unit Rawatan Rapi (ICU), di mana 82 kes memerlukan bantuan pernafasan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Tengah Mop Lantai, Terdengar Rintihan Suara Di Tandas, Rupanya…’ – Lelaki Liwat Budak Dalam Tandas Masjid 8 Kali, Dicekup Pengawal Keselamatan

INDONESIA: Seorang lelaki bernama Aldi Maulana ditahan polis kerana meliwat kanak-kanak lelaki berusia 8 tahun di tandas sebuah masjid di Lhokseumawe, Indonesia.

Suspek yang berusia 22 tahun itu dilaporkan seringkali melakukan perbuatan keji itu di tandas Masjid Agung Islamic Center, Kota Lhokseumawe, Aceh. Ketika melakukan perbuatan jijik itu, Aldi akan membuka pili air sederas yang mungkin bagi menenggelamkan suara rintihan mangsa liwatnya.

Bagaimanapun, perbuatannya terbongkar pada 30 Mei 2021  di mana seorang petugas kebersihan masjid bernama Zulfikar, terdengar rintihan mangsa.

Ketika sedang mengelap lantai masjid, Zulfikar terdengar suara rintihan yang datang dari tandas. Mendengar suara itu, Zulfikar kemudian mengadu kepada pengawal keselamatan masjid, Irmawansyah dan Safyanmus.

Dua pengawal keselamatan itu terus pergi ke tandas dan membuka pintu yang dikunci dari bahagian dalam dan mendapati Aldi dan mangsa berada dalam keadaan tidak berpakaian.

Aldi yang memakai baju Starbucks dan berseluar jeans warna kelabu bersama dengan mangsa dibawa ke pondok pengawal sebelum dilaporkan kepada pihak berkuasa mengenai kejadian tersebut.

Siasatan awal mendapati, bekas mahasiswa terbabit mengakui telah meliwat mangsa sebanyak lapan kali. Polis masih menjalankan siasatan dan suspek akan dihadapkan ke mahkamah untuk tindakan undang-undang.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost